amanoisuno/poetBack huggingface dataset:
緣識  其二九 宋太宗 
常思清凈世情閑，遥認天平我扣關。莫道玄談些子是，鳳飛鶴宿九疑山。
緣識  其三○ 宋太宗 
乾坤運轉是尋常，人有依違自短長。不覺貪生身外苦，如駒過隙百年光。
緣識  其三一 宋太宗 
大丈夫兮兼文武，君子能仁潜喜怒。强明非是盡周旋，滿眼真如不自取。三春花卉正芬芳，發作癡迷我也狂。道德修來長不斷，雲從龍變解舒張。海浪無涯百川水，厚重高深難比擬。今古猶來世界寬，忻聞爲善惡爲耻。舟車有利便通津，斟量難事日其新。勿笑我心孜孜化，貴爲人主不尊身。共愛巔峰高岌岌，煩惱之中常急急。先王典教是吾師，可以相宗後法則。逍遥物外樂熙熙，松椿長養萬年基。鵬翥引他鷦蝱怒，鳳皇爭與燕雀期。心猨意馬須自縛，斯言之理還不若。僻學邪聞似虛空，日月貞明閑銷鑠。阿諛順旨察來情，瞽者忩忩不可行。親親友愛慈敦睦，凡言俗態謾纏縈。
緣識  其三二 宋太宗 
逍遥物外未曾拋，念誦時將玉磬敲。雖不臨壇深發願，夢魂常憶大仙教。
緣識  其三三 宋太宗 
居山城市罕逢人，傲世名高混世塵。滿目煙霞常作伴，言知寒暑易爲春。
緣識  其三四 宋太宗 
清潔恭虔禋上帝，郊儀大設康哉世。人心肯悅化來同，禮樂咸修依古制。景福照明何舉措，千官儼雅登雲路。一陽初啟煦仁風，我運唯揚均徧布。道德功慙情不已，常如取朽九重裏。未曾一日貴爲尊，撫念蒼生皆赤子。羽衛旌旛花作隊，雍熙民泰俱闤闠。承平豈足盡言之，萬里山河觀掌內。
緣識  其三五 宋太宗 
患脚法師不解走，少年心盡愛花柳。爭知道味却無言，時得茶香全勝酒。
緣識  其三六 宋太宗 
逍遥物外包相傳，遠望清虛碧似天。莫道精修無報應，今生便見舊時緣。
緣識  其三七 宋太宗 
凡碁妙手不可得，縱橫自在能消息。不貪小利遠施張，舉措安詳求愛力。曲須曲，直須直，打節斜飛防不測。潛思靜慮一時間，取捨臨時方便逼。牢己疆場煞三思，不驕不怯常翼翼。勢輸他，勿動色，闇設機籌倍雅飾。恒持自固最爲强，尤宜閑暇心先抑。
緣識  其三八 宋太宗 
手談勝負觀其智，斂迹藏鋒不自制。傲慢因從貪上虧，侵他理路無深計。何齷齪，何凝滯，率爾圖謀太容易。恃嶮揄揚似等閑，更翻劫子速求斃。欺他不見心先喜，秪對前人失局勢。已死更填隨手下，童蒙拙格一般藝。
緣識  其三九 宋太宗 
十洲宮殿海漫漫，天上人間是可觀。風裊長空清境界，凡夫興念大應難。
緣識  其四○ 宋太宗 
如來千百億，化身本是真。駈駈煩惱不解嗔，我不能談說，舊却知新。
緣識  其四一 宋太宗 
元正亨慶從此日，萬物咸新利貞吉。送舊迎春一夜來，三元爲首衆情得。萬彙潜臻俱是泰，玄化昭彰天作蓋。氣和玉燭調陰陽，磨礱整頓知明代。知明代，歌刑政，王道恢張千官盛。任土陳儀四遠來，衣珮鏘鏘言不盡。拱極之心文與武，乾坤澄濾煥今古。丹鳳來儀見九重，我朝丕運還難遇。感通玄貺時無比，五穀精華從茲始。五色高吞日月明，百川盡歸朝宗水。
緣識  其四二 宋太宗 
無名大道氣雄雄，日月昭明顯聖功。舒卷好將浮世譽，亦同天上在人中。
緣識  其四三 宋太宗 
逍遥聖境洞中天，五色雲藏大道仙。七寶裝成銀世界，玉人皆是善心田。
緣識  其四四 宋太宗 
重陽佳節菊花貴，婀娜如金葉青翠。傍籬傍落一婆娑，發在秋天爲祥瑞。引步登高甚奇見，想此儀形植霄漢。恣情採折手中叉，滿袖冠簪香不散。日飛黄鳥何老訝，看取叢叢光臺榭。願細觀瞻向眼前，含珠露色應無價。好是侵晨半開坼，風摇去住還難得。清霜未布轉白雲，喜亦非常意南北。柳岸煙沈和水淥，獨爾今朝看不足。倏忽時間勝於春，隨分狂心無拘束。
緣識  其四五 宋太宗 
心如明鑑照纖微，大道之中沒是非。拂拭塵埃高挂閣，天邊日月有光輝。
緣識  其四六 宋太宗 
道經念誦信無爲，清靜玄言好自持。苦行精修心不倦，嚥津往往過齋時。
緣識  其四七 宋太宗 
承平無事上元節，絲竹歌聲更互發。自從雨後最晴明，不似往年今歲別。死來無意在遨遊，常愧三光明皎潔。千門萬戶樂喧喧，就中年少無蹔歇。天街紅燄布羣星，晃煬人間闘明月。
緣識  其四八 宋太宗 
上元時節皆相慕，皇都城裏萬家燈。笙歌有處共誇稱，架肩疊足幾許層。輕塵霧斂月明中，車騎雲軿五夜風。意氣盡隨年少得，九衢填咽樂聲同。
緣識  其四九 宋太宗 
木人莫把石牛騎，海變桑田故不知。耕地種禾終是妄，真空相偶更無疑。
緣識  其五○ 宋太宗 
逢春酒一杯，百卉向陽開。梨花看似梅，光揚迎日彩。嫩柳引清風，黄鳥聲吹臺。
緣識  其五一 宋太宗 
嶧陽之山，傳名曰桐，六律相沒五音中。七軫弦調皆是意，審詳悞則亦如空。清秋寂靜華堂深，聽之令我思沈吟。幽蘭裏韻冬夜永，且合大道古人心。舜製南風治蒼生，方知堯化廣聰明。初彈將了移聲去，悲風秋思翻更互。鳥啼別鶴何凄凉，秪聞斷續手揮忙。慢引來催急風雨，寒泉妙滴散馨香。
緣識  其五二 宋太宗 
識性低凡故不知，宣傳好事却爲非。可憐此輩居人世，逆惡求真善不依。
緣識  其五三 宋太宗 
蓬萊別有洞中天，摇曳祥雲五色鮮。不是凡人常到處，精修要實在心專。
緣識  其五四 宋太宗 
中秋八月祥風遍，慢上東輪雲遊轉。清境將開照玉京，一時宮闕爲銀殿。夜靜寒光半欹樓，空入簾帷白如練。景致融怡露添寒，薄茶佳客隨情翫。無問高下盡一般，爽氣周天如雪霰。千家萬家仰天維，漏永更深方罷看。
緣識  其五五 宋太宗 
黄芽藥就成金丹，理與參同契一般。切是先求功行力，紅塵內見識應難。
緣識  其五六 宋太宗 
玄元一氣不相監，清靜如存意馬銜。大隠居鄽迷小道，絕巔頂上白雲巖。
緣識  其五七 宋太宗 
牡丹花，深紅淺，忍把金刀枝上剪。侵晨含露萬苞香，見者無非情展轉。繁華影裏皆柔弱，密葉交加開閃爍。朱欄別是一般春，蛺蝶悠颺閑自樂。麗天和日景遲遲，思量往事不堪追。風送園中來又去，豁然興感競移時。
緣識  其五八 宋太宗 
妙手彈琴無向束，知之修鍊五音足。先辨浮沈有指歸，弦頭制度相催促。右手抑揚禁淫邪，左手徘徊堪瞻矚。法於天，象於地，伏羲所造與心契。先明理世見其真，六律含徽聲嘹唳。從茲化被先賢慕，激濁揚清消喜怒。太素仁風去住間，元和之氣皆徧布。飛鳳在天不可測，大小龍吟不費力。響應聽時有自然，舉措安詳能雅飾。南風思政民俗化，順從平等無高下。淳朴相傳今復興，逍遥道德後宗亞。指要直掌須反善，拊安排齊似剪取。聲來往，玄更玄，振兼文武情展轉。古與今來千萬弄，幾人通達能妙用。廣陵散好足仙蹤，胡笳十八堪鄭重。堪鄭重，何清切，依憑伎倆能撥剌。輕挑重打善間鉤，連蠲掄下輕微抹。伯牙彈時如何美，汪汪洋洋似流水。類例研究得剛柔，壞陵秋思無比擬。敘志神和慢調⿰車爾，修身治性藏幽隠。蒼龍鶴舞白雉飛，防奢止欲皆相準。
緣識  其五九 宋太宗 
拊弄聲相引，兼能辨五音。沈思調品切，句度更加吟。緊慢弦中得，凝情指法深。精英閑雅澹，停歇世途心。
緣識  其六○ 宋太宗 
全無體段弟一弱，十指乖張時更錯。五音不辨信手彈，薄會人前言自樂。弦不調，手不洗，更兼指下無道理。吟爲失度故不知，把手空摇說宮徵。合彈慢處却彈急，愚蒙堪笑情兀兀。修持嚴潔甚難哉，岡知瀟灑心中出。容易撫之何草草，顛來倒去直至老。又耻人教却生嗔，虛度時光猶言好。不聰人豈解，指法故然無。拙見閑聲律，終朝自娛。塵埃琴不飾，日月歲蕭疏。慢共知音說，能彈好破除。
迴文偈四首  其一 宋太宗 
上缺深意大誰教，指因緣善歸。
迴文偈四首  其二 宋太宗 
會解垂要理，真詮羨非深。意大誰教指，因緣善歸心。
迴文偈四首  其三 宋太宗 
解垂要理真，詮羨非深意。大誰教指因，緣善歸心會。
迴文偈四首  其四 宋太宗 
重要理真詮。
好字倒迴文 宋太宗 
好與煩性生，好聽。
述字迴文偈七首  其一 宋太宗 
上缺留希佛背生。
述字迴文偈七首  其二 宋太宗 
求比舊前憂，依述最亨知。休以祐然留，希佛背生推。
述字迴文偈七首  其三 宋太宗 
比舊前憂依，述最亨知休。以祐然留希，紳背生推求。
述字迴文偈七首  其四 宋太宗 
舊前憂依述，最亨知休以。祐然留希佛，背生推求比。
述字迴文偈七首  其五 宋太宗 
前憂依述最，亨知休以祐。然留希佛背，生推求比舊。
述字迴文偈七首  其六 宋太宗 
憂依述最亨，知休以祐然。留希佛背生，推求比舊前。
述字迴文偈七首  其七 宋太宗 
依述最亨知，休以祐然留。希佛背生推，求比舊前憂。
述字倒迴文三首  其一 宋太宗 
述依憂前舊，比求推生背。以休知亨最。
述字倒迴文三首  其二 宋太宗 
依憂前舊比，求推生背佛。希留然祐以，休知亨最述。
述字倒迴文三首  其三 宋太宗 
憂前舊比求，推生背佛希。留然祐以休，知亨最述依。
迴文偈二首  其一 宋太宗 
教訓大寬深，古羨協真齊。要運解觀心，苦善業因迷。
好字拘就觀字正迴文 宋太宗 
道寬開訓新，生生業□□。
太平興國七年季冬大雪賜學士 宋太宗 
輕輕相亞凝如酥，宮樹花裝萬萬株。今賜酒卿時一盞，玉堂閑話道情無。
試趙昌國 宋太宗 
秋風雪月天，花竹鶴雲烟。詩酒春池雨，山僧道柳泉。
賜陳摶  其一 宋太宗 
蒼生往世弊凋殘，今我如同赤子看。大闡無爲三教盛，承平方說四夷寬。
賜陳摶  其二 宋太宗 
餐霞成鶴骨，餌藥駐童顔。靜想神仙事，忙中道路閑。
賜陳摶  其三 宋太宗 
曾向前朝出白雲，後來消息杳無聞。如今若肯隨徵召，總把三峰乞與君。
賜蘇易簡  其一 宋太宗 
翰林承旨貴，清凈玉堂中。應用咸依式，深嚴比更崇。歸家思值日，入內集英風。儒措門生盛，高明大化雄。
賜蘇易簡  其二 宋太宗 
運偶昌時遠更深，果然穀在我中心。從風臣偃光朝野，此日清華見翰林。舉措樂時周禮法，思賢教古善規箴。少年學士文明世，一守賢毫數萬尋。
佛牙讚 宋太宗 
功成積劫印文端，不是南冊得恐難。眼睹數重金色潤，手擎一片玉光寒。鍊時百火精神透，藏處千年瑩采完。定果熏修真祕密，正心莫作等閑看。
送趙普 宋太宗 
忠勤王室展宏謨，政事朝堂頼秉扶。解職暫酬卿所志，休教一念遠皇都。
句  其一 宋太宗 
欲餌金鈎深未到，磻溪須問釣魚人。
句  其二 宋太宗 
薄德終慚舉，通才例上居。
句  其三 宋太宗 
時向玉堂尋舊迹，八花磚上日空長。
句  其四 宋太宗 
鑾輿臨紫塞，朔野凍雲飛。
句  其五 宋太宗 
好事盡輸純與直，謾勞頰舌湧如泉。
句  其六 宋太宗 
奉使南遊多好景。
句  其七 宋太宗 
君臣千載遇。
句  其八 宋太宗 
二三千客裏成事，七十四人中少年。
句  其九 宋太宗 
珍重老臣純不已，我慚寡昧繼三皇。
句  其一○ 宋太宗 
一箭未施戎馬遁，六軍空恨陳雲高。鑾輿曠紫塞，朔野陣雲飛。
上方 陳省華 
四望平川獨一峰，峰前瀟灑是蓮宮。松聲竹韻千年冷，水色山光萬古同。客到每憐樓閣異，僧言因得鬼神功。懸民遥喜行春至，鼓腹閑歌夕照中。
非風幡動仁者心動頌 釋本先 
非風幡動唯心動，自古相傳直至今。今後水雲人欲曉，祖師直是好知音。
見色便見心頌 釋本先 
若是見色便見心，人來問著方難答。更求道理說多般，孤負平生三事衲。
明自己頌 釋本先 
曠大劫來祇如是，如是同天亦同地。同地同天作麽形，作麽形兮無不是。
薔薇詩一首十八韻呈東海侍郎徐鉉 李從善 
綠影覆幽池，芳菲四月時。管弦朝夕興，組繡百千枝。盛引牆看徧，高煩架屢移。露輕濡綵筆，蜂誤拂吟髭。日照玲瓏幔，風摇翡翠帷。早紅飄蘚地，狂蔓挂蛛絲。嫩刺牽衣細，新條窣草垂。晚香難暫捨，嬌態自相窺。深淺分前後，榮華互盛衰。尊前留客久，月下欲歸遲。何處繁臨砌，誰家密映籬。絳羅房燦爛，碧玉葉參差。分得殷勤種，開來遠近知。晶熒歌袖袂，柔弱舞腰支。膏麝誰將比，庭萱自合嗤。勻妝低水鑑，泣淚滴烟𩅰。畫擬憑梁廣，名宜亞楚姬。寄君十八韻，思拙媿新奇。
寄贈終南英公上人 臧丙 
是箇人言好性靈，鎬京碑記念千廳。五言出格爲詩匠，百盞長杯應酒星。曾把篆求身上紫，幾將金買面前青。多聞國士相尋訪，莫把松門畫夜扃。
閒居 林緒 
宿草江邊閣，臨流發嘯歌。所觀得病少，豈在蓄書多。生子能無貴，居身不可過。苟圖銷旦夕，青鬢長如何。
送僧歸天甯萬年禪院 安德裕 
跡自青門遠，田衣賁在躬。舊房千嶠外，歸棹五湖東。地力薑畦沃，年支芋盎充。從支乃榮道，一與祖心同。
詩一首 馬文斌 
希奇寶象獸中王，猛毅雄心世不當。四足端然如玉柱，雙牙利劍若金鋩。立觀峭峻成山岳，動必摇形見者慌。但以聲名告醜類，從今何敢作災殃。
花雨比下秦中 田錫 
雨裏飛花片片紅，雨微花亂轉溟濛。川原何處連天草，簾幕無人半日風。寂寞劉楨新病後，淒迷莊舄苦吟中。可堪更是黄昏景，燕冷鶑寒恨想同。
寄蒲城宋白小著 田錫 
春日閑銷一局棋，春愁還得數篇詩。高吟大醉何人問，英略雄圖久已知。破産雖無容足所，丈夫豈合以家爲。時來富貴終須有，懶學梁鴻賦五噫。
離懷 田錫 
離懷如醉復如癡，脈脈無言不展眉。秋草空牽幽意在，征軒疑有斷魂隨。殘星更漏門開處，斜月簾櫳酒醒時。此恨誰能解消遣，因題紅葉偶成詩。
自勉 田錫 
飄泊年年頗恨身，梁園未到滯咸秦。上樓獨爲青山立，攬鑑初驚白髮新。北叟何曾悲失馬，宣尼猶自問迷津。功名分有終須得，莫强憂愁耗爾神。
夏日即事 田錫 
王師猶未下全吳，何日封章賀獻俘。正是鬰蒸生瘴瘧，可堪不潦滿江湖。威宣鐵軸千艘盛，執撼金陵一壘孤。羈客無能爲籌略，閑消白日覆棋圖。
春雨 田錫 
天寒雲彩變春輝，霢霂來如曉霧飛。著物先饒芳草濕，盈空旋翳碧山微。鶑村樹密吹應徧，鴛瓦簷高滴尚稀。丞相追班方入賀，沙隄柳色正依依。
樽前吟呈宋白小著 田錫 
三年多謝主人翁，盃酒相寬禮數豐。唯惜時光如走馬，懶詢天道似張弓。秋深街巷槐花雨，夜靜廳堂葦箔風。盡是無憀腸斷處，都將分付醉鄉中。
代牡丹酬答 田錫 
舒元輿是賦家流，我有餘研不盡收。今日謝君貽好句，恨無雙珮略相酬。神仙見謫情雖薄，風雨相輕恨未休。爲報悅人須以禮，不同蘇小耐慚羞。
多情 田錫 
多情如病苦難醫，頭緒多於折藕絲。送客落花行馬處，望鄉殘月倚樓時。憶來幾入春深夢，感極翻成酒後悲。大抵爲君言不盡，彩牋閑詠合歡詩。
寄韓丕進士 田錫 
嵩室亂峰三十六，嵩陽今復住何峰。已因詩好聲名出，却爲情高仕進慵。白鳥白雲秋色樹，水南水北月明鐘。逍遥自得閑吟興，誰識夫君是卧龍。
覽韓渥鄭谷詩因呈太素 田錫 
風騷夐古少知音，本色詩人百種心。順熟合依元白體，清新堪擬鄭韓吟。搜來健比孤生竹，得處精於百鍊金。唯我與君相唱和，天機自見不勞尋。
渭北即事書呈太素 田錫 
渭北居來似塞垣，三逢堯曆度寒暄。家貧老幼思歸國，性僻交朋少及門。天暖憶遊沙苑寺，雪中會過洛河村。流年又是重陽節，賞菊論詩酒一樽。
醉題紅葉 田錫 
拾筆閑題紅葉時，醉容相向亦相宜。塞垣風勁應吹盡，江國霜微想半衰。嫌聽滿階鳴夜雨，曾看臨水映疏籬。春光不許長如此，旋放寒梅嫩柳枝。
寄題象耳寺 田錫 
二十年前會憶游，彭亡渡口泊孤舟。一程林下登山路，百尺谿邊汲水樓。磬韻似煙和燭裊，松聲如雨入窗流。別來往事都成夢，誰寄篇章問惠休。
促織 田錫 
西風嫋嫋欲昏黄，草木蕭蕭綠翅凉。闇傍遠燈催絡緯，獨經遥夜伴啼螿。露濡蟲綱絲潛斷，月照澄江練有光。幾處疏砧紅葉寺，誰憐弄杼不成章。
憶梅花 田錫 
三年不見遠江梅，長到梅時把酒盃。似共故人千里別，空思近臘數枝開。心隨曉月經鄉渚，夢與春雲傍釣臺。金蕊瓊花風雪景，憑誰圖畫入關來。
和太素春書 田錫 
風幡輕細翠悠颺，樓閣輕寒水滿塘。柳絮微煙吟思足，梨花淡月睡魂香。江山似畫憐湘浦，魚笋嘗新憶華腸。早是春陰憶無頼，可堪中酒惡情陽。
和太素早春書事憶遊京國 田錫 
新年吟詠喜經旬，金粟山邊渭水濱。微雪尚妨天氣暖，衰林先讓鳥聲春。牽情但恨梅花謝，醒酒空思桂蠹辛。深感相將遊汴水，夢中楊柳已迷人。
覽太素新編 田錫 
蜀國香牋似彩霞，裝成近集入京華。千篇詩好精靈器，百軸文雄俠少誇。繁富積皇新職貢，妍明春帝曉鶑花。彤庭何處安排好，李謫仙才稱草麻。
吟情 田錫 
風月心腸別有情，靈臺珠玉氣常清。微吟暗觸天機駭，雅道因隨物象生。春是主人饒蕩逸，酒爲歡伯伴縱橫。莫嫌宮體多淫艷，到底詩狂罪亦輕。
和朱玄進士對雪 田錫 
風迴玉宇拂窗欄，欲晚層城科峭寒。含月有光吟不盡，著煙無迹畫方難。江春南國兼梅落，塞臘西山向竹殘。何處多情偏入賞，狂隨舞袖遶盃盤。
冬夕書事 田錫 
堪嗤棲屑客長安，風雪加添近臘寒。江筆呵來書字淡，孤燈挑盡向窗殘。十年苦思詩千首，一夕迴腸事萬端。家住天涯歸未得，嶺梅江蓼自辛酸。
對酒 田錫 
去年秋值罷文闈，今歲無憀自陝歸。雪月好吟還唱和，風雲未至且依違。江南梅早多紅蔕，渭北山寒少翠微。猶頼一樽消遣恨，不堪棖觸躁時機。
暮冬閿鄉遇蕭霸赴任 田錫 
嶺外路遥君赴任，陝西年盡我歸家。長亭際會情無限，一夕分飛恨又賒。夜話無燈松火繼，曉行乘月亂山斜。七千里驛誰相伴，雪裏寒梅正放花。
殘冬書事呈宋太玄 田錫 
歸來何物可消憂，縣寺蕭條懶强游。酒價未償重貰取，雪詩休厭且交酬。兼憐春近如迎客，莫惜年殘似急流。天子承祧重文物，花時早約入皇州。
寄梁周翰補闕徽之宋白二拾遺 田錫 
飄零蹤跡尚堪悲，唯向三賢最受知。少俊有名輸賈誼，宦遊多難比張儀。詩中老格何人愛，酒後佯狂識者嗤。北省郎官應見誚，明時猶尚進身遲。
寄宋準學士 田錫 
鸞輿西幸郊天日，洛水橋南乍識君。投分塤箎無異曲，定交蘭菊有餘芬。別來信阻年將盡，望去臺高日又曛。堪恨支離何所似，波中萍葉嶺頭雲。
和宋太玄臘日 田錫 
逢臘欣酬吟詠才，已知春色向人來。口脂潤逐銀罌賜，百藥香隨鈿合開。梁苑辭臣堪賦雪，壽陽公主好妝梅。更憐罷獵歸侵夜，重對歌筵紅燭臺。
三月二十八日書懷 田錫 
惜春將盡自徘徊，巷館殘陽戶半開。芳樹更無鶑舌語，故巢空有燕歸來。音書杜絕家千里，愁憤消磨酒一盃。地狹長沙何所適，行謠方憶摘楊梅。
渭北春盡日作因思蜀洛舊遊寄太素 田錫 
九十日春知枉度，樽前無頼獨咨嗟。空城北走諸陵道，古苑南連百里沙。翠憶玉津官舍竹，繁思金馬故城花。去年言與君遊洛，況味爭如不在家。
即事 田錫 
殘花飛盡留芳草，縈寞孤懷話未能。天氣暄寒猶未定，春衫脫著自無憑。荔枝結子思南越，湖水宜茶憶竟陵。看是清和時又過，林亭何處度炎蒸。
晚望因寄宋太素 田錫 
春深水榭絮紛紛，支策臨高日欲曛。故國已迷巴徼路，斷腸空似嶺頭雲。燕飛芳草隨天遠，鶑囀殘花隔竹聞。物景感人情不盡，因成吟詠寄於君。
幽居 田錫 
寂寂閑居客至稀，靜中滋味意何歸。因探易象知深旨，自喜吟高得化機。桑露乍寒蠶欲老，草煙纔暖蝶交飛。樊川物景終南翠，遂性空思杜紫微。
府解後有詔旨權停貢舉因成長句寄太素兼簡韓丕茂才 田錫 
一名倜儻動皇州，寄應王門作解頭。將領風騷推李杜，較量英勇讓曹劉。春闈有詔俄中輟，秋賦隨時亦暫休。金殿制科思取應，遠飛章句問喜謀。
御試二儀合德詩 田錫 
聖主承祧兌澤深，乾坤玄化合堯心。黄輿比厚旋生植，白日齊明遠照臨。周普至仁符積載，霶流睿渥若春霖。游鱗在藻方諧性，獷俗乘桴自獻琛。和悅感人生瑞靄，穆清流詠在薰琴。小臣幸與觀光試，敢效祈招頌德音。
寄陳處士 田錫 
簿書軍吏日相隨，心在諠譁旨趣卑。明月夜吟無意緒，白雲秋約笑羈縻。宛陵古寺經遊少，疊嶂名樓眺望遲。堪重高人陳處士，不來尋訪已多時。
登郡樓望嚴陵釣臺 田錫 
谿上嚴陵古釣臺，倚樓凝望自徘徊。先生能保孤高節，英主嘗師王霸才。日暮白雲迷草莽，岸平春水浸莓苔。登臨不盡微吟興，花落東風首重迴。
寄陳處士 田錫 
柳闇江亭春正深，黄鶑百囀有餘音。自慚分判頒條政，誰信常懷易俗心。吟次落花浮硯水，靜中飛絮滿簾陰。及瓜即是歸丹闕，莫惜時來一訪尋。
登疊嶂樓 田錫 
郡在江湖煙樹間，謝公遺踵好躋攀。詩中勝景堪吟嘯，池上清風足往還。疑思但憐雲映水，迴頭不覺日銜山。登臨屢起歸歟興，看是槐花滿故關。
和安儀鳳 田錫 
水國迎凉暑氣消，思清吟嘯語雄豪。遠如海樹黄雲曉，健比秋風白浪高。酬答愧無明月珮，縱橫爭及解牛刀。和詩送別昭亭路，何似金鑾奪錦袍。
送安儀鳳 田錫 
宣城相送思依依，正是紅蓮菡萏時。行色迎秋清似畫，別情因景化爲詩。人離湖水南邊岸，蟬聽槐花北向枝。天子文明是何地，丹霄岐路莫生疑。
寄攀郎中 田錫 
近遣司賓小吏時，寄書兼寄十篇詩。自慚不是陽春曲，誰敢徼求作者知。疊嶂晚登空遠望，昭停別後倍相思。夜來還有微吟興，風動新荷月滿池。
謝晏公 田錫 
吟成大雅百篇詩，首首清新鑒者誰。草卷密封先見贈，藥欄斜倚看多時。意如虎窟難中得，字比雲峰險處奇。珍重十僧聲價外，江南屈指即吾師。
早秋言懷 田錫 
清秋江國有餘暄，謝朓遺風稱雅言。簾下水亭人吏靜，窗分笑閣簿書繁。坐來幽蝶雙飛過，吟次高梧一葉翻。自笑無能蒞公事，將何才術了君恩。
寄江南諸相知 田錫 
詩成奏入冕旒前，小諫官資驟轉遷。带職喜爲仙館吏，立班常近御爐烟。清華拜命知深忝，謇諤非才愧昔賢。多謝宣城舊知己，寄來新句滿花牋。
乾明節祝聖壽  其一 田錫 
百辟歡呼降誕辰，金樽獻酒願千春。延年不假丹砂效，亨壽全由聖德新。古物進來兼藥鼎，畫圖呈處有仙人。君恩若賞歌詩意，應念甘侍從臣。
乾明節祝聖壽  其二 田錫 
生日稱觴自六宮，香焚甲觀畫堂中。太平曆數歸英主，上壽年齡屬聖躬。玉樹有花因瑞雪，鈞天呈曲在虛空。三公進賀禎祥事，先奏河清達帝聰。
乾明節祝聖壽  其三 田錫 
吾皇享福自無涯，百辟稱觴禮數加。韶樂揭天如上界，鑪香映日似輕霞。空中紫氣圓成蓋，海上蟠桃暖放花。感應聖人千萬壽，神仙日月屬官家。
乾明節祝聖壽  其四 田錫 
皇朝令節號乾明，萬國嘻嘻若大庭。多士進詩隨禹貢，千官獻酒祝堯齡。天香曉降聞仙樂，南海秋來見壽星。黎庶更思瞻盛禮，待封日觀禪雲亭。
乾明節祝聖壽  其五 田錫 
鸞盃進酒近天顔，拜舞風清響珮環。瑞日正高重御宴，摵鞭纔定再催班。霓旌絳節仙家樂，金闕銀臺海上山。綺陌曉來迴望處，建章樓閣紫雲間。
乾明節祝聖壽  其六 田錫 
聖節祥煙藹御鑪，殿庭嚴肅響山呼。赭袍日照來天上，玉佩風清侍座隅。古字數行仙藥訣，鮫綃十幅壽星圖。遠方拜表來朝貢，兼賀虹流電繞樞。
乾明節祝聖壽  其七 田錫 
漢家臺榭與天通，甲觀蒼蒼紫氣中。佳節夜來宣受賀，壽盃朝進祝延洪。管絃嘈囋驚花發，同日晴和向雪融。宴次宮鸚忽飛過，隨呼萬歲語玲瓏。
乾明節祝聖壽  其八 田錫 
君王降誕繼陶唐，每至嘉辰睹異祥。宮樹曉來生瑞露，金門夜半有天香。皇親朝覲隨章奏，中使頒宣散道場。萬國人臣皆悅樂，巍巍聖德自無疆。
乾明節祝聖壽  其九 田錫 
慶誕長生寶殿中，非煙五色覆諸宮。酒爲天祿資君壽，曲奏霓裳樂帝聰。悲翠簾前雲氣紫，珊瑚枝上雪花紅。太平天子聞稱賀，先喜年年過歲豐。
乾明節祝聖壽  其一○ 田錫 
聖節思歸會帝京，得隨班列祝文明。河清見底爲嘉瑞，海水無波表太平。月夜忽聞仙樂奏，宮中時有彩雲生。詩成拜表同封進，願繼詞臣雅韻聲。
乾明節祝聖壽  其一一 田錫 
日上扶桑第一枝，東方樓閣曙光時。萬邦將啟乾明宴，兩制應宣御製詩。樂感羽毛皆率舞，神和福祿自來宜。諫垣班列天顔近，暫乞歸朝侍玉墀。
乾明節祝聖壽  其一二 田錫 
河朔雖云近帝鄉，時逢慶誕祝君王。身心常在三清路，曉夕先裝一炷香。聖壽如山隨地久，恩光似日與天長。策臣所貴無他物，唯獻新譸十九章。
相州郡樓贈高祕丞 田錫 
年來歸興憶皇州，頻向花時倚郡樓。南陌春光芳樹遠，西郊山色晚雲浮。國家無事邊陲靜，風俗還淳禮讓修。吟得新詩謝知己，將何才術稱分憂。
贈楊臨察 田錫 
昔日長安際會時，客情鄉思兩依依。金門次第俱升達，雲路高低各奮飛。御史班資知任重，諫官章綬愧才微。今來共理藩宣事，自古相逢似此稀。
郡樓書懷 田錫 
館殿嘗爲侍從臣，出分憂寄牧黎民。時平事簡多公暇，樓迥風清欲暮春。樹杪壺關千嶂疊，天邊漳水綠波新。帝鄉永日憑欄望，心羨浮雲向紫宸。
池上 田錫 
溝堰新分野水來，池邊日夕自徘徊。餘花飛盡空芳樹，落絮繁多滿綠苔。輦下歸心春館殿，天邊凝睇晚樓臺。郡齋欲立題詩石，御史丞郎各有才。
暮雨 田錫 
春天寒慘欲昏黄，數點霏霏忽繞廊。城漏暗催相共滴，花塵輕濕乍聞香。風生水際來將密，雨打簾文灑處光。獨向郡齋心自喜，豐年宜賀侍飛章。
中夜聞泉 田錫 
昨日西山野外通，聲如秋雨带松風。誰憐鄴下重城夜，却似江南廨署中。燭燼垂花飄硯席，月華凝雪映簾櫳。此時新得潺湲聽，吟詠狂思學謝公。
言懷 田錫 
遠山蒼翠滿西樓，亶甲遺風古相州。春晚落花經雨盡，夜來寒水繞堂流。詔條靜理無才術，衮職思歸侍冕旒。吟寄良交若爲意，安眠不得似諸侯。
呈楊侍郎 田錫 
權分憂寄理漳濱，惠化何及相民。條奏事宜思復古，興修風教望還淳。靜當細雨初封印，吟對餘花自送春。清蚊好陪池上酌，故人情分最相親。
除夜 田錫 
紅燭除花酒滿巵，繞廓風細動簾帷。已從半夜分春漏，即是平明受歲時。或省轉官因大慶，元正立仗憶丹墀。吟思何日承宣召，却得金門和御詩。
元日 田錫 
去年元會立班時，簪紱光輝與禮儀。今日洺川逢歲旦，延留賓客樂昌期。朝雲暖潤輕陰散，晚日融明瑞景遲。遥念皇州春色早，宮花欲發萬年枝。
漳川即事寄韓丕拾遺 田錫 
漳濱柳色弄微黄，春日情懷詠載陽。自念安邊無上策，如何補衮與周行。身如迴雁來河朔，心似浮雲在帝鄉。吟寄昌黎韓小諫，嘉謨應有好封章。
紅樹 田錫 
秋來嘉樹色堪攀，紅葉沒谿復映山。半露寺樓深崦裏，密籠漁舍夕陽間。吟看摇落堆金井，醉賞扶疏對玉顔。水國却疑春野秀，似花幽鳥正關關。
聖節有懷 田錫 
南山晴靄御爐烟，迴望長安白日邊。率衆謝恩呼萬歲，思歸侍宴已三年。翠微鐘磬行香寺，紅葉樓臺祝壽筵。吟想皇州晚來景，雲間宮闕夕陽天。
秋聲有懷寄副翰宋白舍人 田錫 
秋聲蕭瑟北山椒，頼有琴樽遣寂寥。書幌靜憐斜月鑒，窗燈寒带落花挑。久辭知己來江國，少寄音書過海潮。因想玉堂今夜直，建章宮漏正迢迢。
釣臺懷古 田錫 
閑讀銘詞掃綠苔，溪邊永日自徘徊。白雲遺迹今親到，青史高名不可陪。千古煙霞爲己有，一竿風月避誰來。松巔老鶴應相識，時唳和風下釣臺。
郡齋書事 田錫  庐山
江天短景莫相催，三度逢花折早梅。仙棹遠歸思李郭，廬山高會憶宗雷。林端忽見孤雲出，池上欣聞好客來。昨夜月明霜更苦，卷簾黄葉滿青苔。
暇日偶題 田錫 
年來吟鬢已星星，鳥石谿邊葉又零。簾下孤燈刪草奏，窗間疊嶂讀茶經。瘴鄉怕襲山嵐毒，野艇嫌衝水霧腥。天末豈記歸去意，白雲掩映數峰青。
桐江即事 田錫 
滄州深隠未言歸，三載桐江解印遲。官職清華非不達，性靈疏拙欲何爲。閑移夫子青山廟，擬立嚴陵釣渚碑。兼喜谿雲每相狎，時來窗戶伴吟詩。
水霖 田錫 
菊花潦倒雨冥冥，秋菌參差上壁生。臺榭可堪閑眺望，池籠不快野心情。猿啼山館寒無夢，燈背風簾滴到明。却爲農家妨歛穫，叢祠精舍擬祈晴。
和溫仲舒殘春遣懷 田錫 
丹闕年來奏賀頻，金輿侍從望東巡。越王江上重迴首，嚴子臺邊再送春。水國山川怡道性，花時琴酒悅吟神。煙霞肯欲留君往，宰相方謀用故人。
郡中遣意寄友人 田錫 
谿雲澹澹浪悠悠，十二州中最小州。花落喜過流水寺，月明懶下看潮樓。藥欄梅潤秋重換，棋局松陰夜不收。吟寄故人如借問，釣魚磯在海西頭。
桐江詠 田錫 
桐谿湛湛見游鱗，摇落楓林繞水濱。秋色數行沙上雁，殘陽一簇渡頭人。藍鮮斤生過深澗，雪吼寒潮人富春。俱是謝公吟詠地，伊余何以繼芳塵。
偶題因懷張王二諫議 田錫 
理郡三年政未聞，孤城僻在浙江濆。金門路遠書難寄，水國吟餘日又曛。半夜啼猿千里客，數峰殘雪一谿雲。詩中贏得爲官況，不讓樊川杜使君。
七里灘 田錫 
清泚寒流走白沙，釣臺蒼翠遠嵯峨。隔谿人語穿芳樹，旁岸魚跳落淺莎。幾處上源堪涉渡，有時野艇併來過。秋聲不盡吟詩意，七里潺湲奈爾何。
和溫仲舒寄贈 田錫 
桐江秋水錦鱗肥，閑釣煙波是見機。野步共遊芳草徑，吟情對啟白雲扉。醉來拾筆題紅葉，睡覺憑欄望翠微。官滿替人如未到，蒹葭玉樹且相依。
和溫仲舒感懷 田錫 
郡齋松蓋翠斜欹，客至鳴琴汎酒巵。江上正當摇落景，天涯空惜太平時。尋殘幽谷春難到，蘭茂深林衆豈知。上國三千王百里，楊梅熟日是歸期。
倚樓 田錫 
西樓吟倚若爲情，情似浮雲處處生。翠疊亂山千里闊，紅翻晴葉一川明。散分野色漁村小，斜襯秋光雁陣橫。迴望帝鄉歸未得，蘆花如雪繞江城。
秋懷 田錫 
蒹葭深處古嚴州，吟向潺湲爲送秋。雲映疏鐘紅葉寺，浪摇孤角翠微樓。土茅路遠催先貢，霜稻天晴趁早收。零落黄花正西笑，應憐印綬尚淹留。
題天竺寺 田錫 
三月楊花撲馬飛，聯鑣來欵白雲扉。湖邊鐘磬含清籟，樹杪樓臺靄翠微。野景留人狂欲住，春光啼鳥勸思歸。萋萋芳草重迴首，十里松門照落暉。
茱萸堰泊 田錫 
茱萸堰下泊行舟，初落帆檣暮雨收。寒水漾煙輕似縠，微雲籠月澹如秋。登封自惜天涯去，盛事空思國史修。達曙不眠燈耿耿，寺鐘遥聽在西樓。
讀翰林集 田錫 
太白謫仙人，換酒鷫鸘裘。扁舟弄雲海，聲動南諸侯。諸侯盡郊迎，葆吹羅道周。哆目若餓虎，逸翰飛靈虬。落日青山亭，浮雲黄鶴樓。浩浩歌謠興，滔滔江漢流。下交魏王屋，長揖韓荆州。千載有英氣，蘭君安可儔。
寄宋白拾遺 田錫 
醉中別大梁，西歸胃水陽。飄然何所似，浮雲辭帝鄉。歸來驚歲晏，悵然增浩歎。景短倏云暝，夜寒難至旦。指酒雪花飛，早梅思南枝。碧落周星紀，青陽換歲時。雙魚忽得書，云已三公駭奇士。嚴吳玉霄仍近密，小諫官職清，大才文翰逸。獻納有嘉謀，英豪伸壯圖。萬乘是知己，外華籍。金骨俄輕舉，侍從臣，元白才名子。揮毫爛彩霞，逸性飛湍水。不日縯絲綸，鼇宮承帝旨。伊余重交結，白日貫精誠。黄金一諾重，鴻毛萬事輕。微塵彈作冠，清泉滌吾纓。思佩朝天籙，相將昇太清。
塞上曲 田錫  写景 秋天 边塞
秋氣生朔陲，塞草猶離離。大漠西風急，黄榆凉葉飛。襜襤罷南牧，林胡畏漢威。藁街將入貢，代馬就新羈。浮雲護玉關，斜日在金微。蕭縈邊聲靜，太平烽影稀。素臣稱有道，守在於四夷。
塞下曲 田錫 
黄河瀉白浪，到海一萬里。榆關風土惡，夜來霜入水。河源凍徹底，冰面平如砥。邊將好邀功，夜率鏖兵起。馬度疾於風，車馳不濡軌。盡破匈奴營，別築漢家壘。擴土過陰山，窮荒爲北鄙。天威震朔漠，戎心畏廉李。所以龍馬駒，長貢明天子。邊夫苟非才，怨亦從茲始。
結交篇 田錫 
爲簪莫用玉，玉脆長憂折。連環須以金，金堅永無缺。陳餘尚倜儻，張耳重交結。事勢俄參商，干戈自屠滅。意斷如與會離，情忘若弦絕。始志何綢繆，終讎何勇决。我願然諾心，不得輕相悅。
投杼詞 田錫 
孝爲百行本，至性由天資。曾參善事母，母氏賢且慈。馨膳以饋進，承意唯歡怡。高堂既自樂，纖室閑鳴機。飛語忽來告，明識潛深思。蓋念事吾孝，安得殺人爲。亟聞寧不信，投杼遂生疑。用知君臣際，反以交朋推。道德難結固，恩情有合離。毀譽苟不入，讒間無以施。景慕魏文侯，滿篋留謗詞。樂羊在山中，委遇終不衰。
擬古  其一 田錫 
棠谿出精金，百鍊無餘滓。鑄得芙蓉劍，靈輝若秋水。陸可斷兕犀，陰亦驚神鬼。照物雙影寒，中霄靈氣紫。有時風雨至，欲作龍蛇起。海酒與陵肉，寶燭延奇士。酣飲取傳觀，英圖各相視。吐氣成虹蜺，將平不平事。大笑荆軻輩，卒如兒女子。
擬古  其二 田錫 
中山魏公子，志意邈難儔。朝吸沆瀣精，遠與冥鴻遊。風高江浪惡，雲黄海樹秋。青山對獨酌，明月在孤舟。心常懸象魏，迹若參公侯。縱橫致君術，思一伸良籌。
擬古  其三 田錫 
遊子中夜心，功名忽嗟暮。黑貂空上書，甘泉方獻賦。白日驚壯齒，青雲有英顧。收采苟不時，珊瑚亦生蠹。
擬古  其四 田錫 
漢鼎鴻毛輕，諸侯爭弄兵。吳魏已先定，玄德思功名。據鞍髀肉消，感激淚沾纓。南陽有奇士，三顧精誠傾。龍變得風雨，指麾霸王成。日月若長在，永永懸英聲。
擬古  其五 田錫 
碧落登真訣，太霄蕊簡書。安得松喬子，仙階一授余。載攬彩虹綏，去登紫雲車。飄然遠氛俗，志逸如龍攄。
擬古  其六 田錫 
曲逆漢功臣，少年嘗窘厄。巷館雖席門，軒車盡嘉客。事魏言不從，說楚謀無獲。來歸隆準公，罄伸圖霸策。絳灌競生妬，讒非相見迫。封金欲拂衣，將舉鸞皇翮。豁達英主心，信遇終無隔。小節不掩名，勳庸自輝赫。
擬古  其七 田錫 
禰衡鸚鵡詞，揮翰無停綴。狂甚於接輿，才不容當世。身居桴鼓下，心在雲天際。黄祖悁忿來，殞之如虎噬。淺水游巨魚，宜失縱橫勢。
擬古  其八 田錫 
玉樹拭不滅，柳带柔堪結。惠然貞歸心，皎若天山雪。羅幕生春風，珠簾鑒秋月。滄波燕又歸，尺書胡斷絕。
擬古  其九 田錫 
萱花不須折，安足忘君憂。青銅莫頻攬，適令驚鬢秋。謝安壯未仕，定遠晚封侯。功名俱磊落，時來豈自由。
擬古  其一○ 田錫 
直言如霜刃，卒發傷人意。痛貫丹誠中，無與金瘡理。緘恨若瘢痕，終身難棄置。伺隙果報時，遂陷無情地。雖悔安可追，弗反同奔駟。君子慎樞機，言之豈容易。
擬古  其一一 田錫 
楚畹種芳蘭，發生逢早春。萌芽初蕺蕺，枝葉俄莘莘。幽叢秋既老，芳氣冬爾薰。馨香當還風，晻藹來襲人。百草莫相妬，從之爲爾鄰。深林莫蓋藏，芬然亦自伸。朝采暮采來，虹綬瓊瑶人。
擬古  其一二 田錫 
天風吹雨來，黄土爲柔埴。一經女媧手，蹶然含性識。悲哉商子孫，不能述祖德。愚樸變澆漓，化之尤費力。
擬古  其一三 田錫 
余聞靈鳳膠，可以續繼弦。又聞返魂香，招魂以其煙。因念三季時，人爲世態遷。遷之不自覺，純信成險艱。中含妬與忌，外即怡溫顔。覆人如覆舟，先示其甘言。中夜蹈虎尾，霧海生波瀾。投彼機會時，傾亡果忽然。願得靈鳳膠，續之於仁賢。願得返魂香，返其淳化源。免令古樂府，高歌行路難。
擬古  其一四 田錫 
廣陵秋節半，旗鼓迓靈濤。鰌沈雲海遠，風激雪山高。壯哉水濱人，游爲水中豪。弄濤若平地，輕命如鴻毛。古稱公無渡，弱渡堪悲號。憑深良足畏，知險可先逃。甘言毒人藥，巧笑刳腸刀。狎玩終罹禍，險甚於滔滔。昭然聖誡，勉旃於爾曹。
擬古  其一五 田錫 
赫赫英豪士，韓侯令子孫。千金募死士，博浪報君冤。國耻尚未雪，驥足俄驚奔。待搏如猛虎，未耀同朝暾。霸略師黄石，大計當鴻門。談笑定安危，功業遂隆尊。鸞皇不啄粟，麒麟不駕轅。將從赤松遊，高謝漢皇恩。一旦君臣中，奮宗物論喧。片詞爲密勿，四皓如飛翻。進退存亡間，以智爲身潘。
擬古  其一六 田錫 
嶧陽生孤桐，擢斡八尺高。風雨萌枝葉，鸞皇棲羽毛。天質自含響，衆木非其曹。斵爲綠綺琴，古人貞金刀。所製有法象，不敢差釐毫。重詳舊譜錄，試撫觀均調。其聲清以廉，聞者不貪饕。其音安以樂，令人消鬰陶。彈宮聽於君，君德如軒堯。彈商聽於臣，臣道如夔皋。不覺起蹈舞，形逸同翔翱。願以七寶妝，薦之於天朝。玉軫朱絲弦，輝華近赭袍。一彈南薰曲，解慍成歌謠。
千金答漂母行 田錫 
止水明沈沈，鑒貌未鑒心。凡鳳舞蹌蹌，知聲未知音。楚王欲圖霸，不識韓淮陰。淮陰漂母家，獨得千黄金。
雉媒 田錫 
東風麥壟青，白日桑陰清。一雉欲媒衆，衆雉無猜情。五步一飲啄，十步一飛鳴。闇中觸駭機，鏃發如流星。洞徹羽毛質，低摧錦繡翎。却宛若召客，子常非好兵。讒言既交搆，禍難即隨生。齊王聽遊說，韓信急功名。三軍雖罷戍，一命遽遭烹。古來不疑地，悔吝堪相驚。
鬻冰詠 田錫 
赫日生炎暉，鬻冰言及時。邀利有得色，冰消俄若遺。兩失俱無猜，雖悔安可追。仁惠當務遠，勿使失其宜。
辯惑篇 田錫 
春樹桃與李，美果終得嘗。莫樹枳與棘，芒刺還相傷。君子所樹黨，在擇賢與良。其黨苟非人，爲禍亦自殃。蓄者本鉛刀，用欲如干將。豢者本款段，騁欲侔驌驦。辨之胡不早，堅冰自履霜。
江南曲  其一 田錫 
金蟬飾綠雲，細靨蕊黄新。南浦解清珮，西谿采白蘋。密竹映深花，湖山日欲曛。春腸知已斷，脈脈兩難親。
江南曲  其二 田錫 
吳艷若芙蓉，乘舟弄湖水。照影不知休，雲鬟墜簪珥。含笑忽迴頭，見人羞欲死。歸去入花谿，棹濺鴛鴦起。
江南曲  其三 田錫 
金陵王氣消，六朝隳霸業。白雲千古恨，空江照樓堞。虎丘羅蔓草，姑蘇委楓葉。懷賢思伍員，靈濤浩難涉。
贈朱玄進士 田錫 
憶昔長安道，與君初相識。密雲滿天來，不見南山色。美酒斗十千，一醉情歡然。胸中雲夢澤，眼底高陽客。狂呼月華人，撫弄雲和瑟。揮鞭過渭川，館第相留連。朝簾杏花露，暮樓楊柳煙。流輝今六稔，交情益相審。忽忽披君文，如截機頭錦。過本生天涯，散金常破家。東方上書志，高欲凌丹霞。安能常戚促，雀啄秋田粟。海路與天遥，鸞皇好相逐。
華清宮詞 田錫 
繡嶺葱蘢浮瑞氣，雲樓靄闕明珠翠。禁城緣嶺連九天，一片笙歌如鼎沸。我恐紫麟丹鳳洲，移於近甸資宸遊。東將太華爲城雉，北以渭川爲御溝。又疑西王開月圃，白雲仙都紫雲府。碧瑶新宮初搆成，借與明皇自爲主。開元之末天寶初，天下太平方晏如。萬幾多暇頻遊宴，青門道上馳鑾輿。長樂岐頭霸陵岸，新豐市井驪山畔。百里煙波錦繡明，寶馬香車若珠貫。宮中湯泉瑟瑟文，潺湲長以蘭麝薰。白玉蓮花蹙飛浪，珠堂繡殿溫如春。貴妃承恩貌傾國，三千宮女朝霞飾。謝家有女名阿蠻，歌舞織柔柳無力。頻喚入宮恩寵厚，金粟臂鐶頒賜得。秋來嶺上霜月明，光照組練金吾兵。槐煙柳露咽宮漏，玉笛一轟巖壑驚。春來嶺下春波綠，夜聽琵琶將理曲。幽咽輕攏慢撚聲，鸞皇引雛啄珠玉。嘗記乘輿避暑時，御衣輕似紅蕖絲。翠輦將遊石渠寺，探得姚崇乘小駟。往來綠樹影中行，清凉適稱逍遥意。荔支顔色燕脂紅，生於南海煙瘴中。南海地遥一萬里，使臣日貢華清宮。六宮每從鸞輿到，遺珠落翠長安道。百司既奉玉乘歸，湯宮橫鎖黄金扉。門戈陛戟旨繡衣，朝鐘暮鼓含清輝。參差天上朝元閣，往往紫煙飛皓鶴。至今碧落星宿繁，猶似當時掛珠箔。
曉鶑 田錫 
春宵已闌更點急，煙柳濛濛露花溼。畫堂深邃樓閣寒，碧紗窗中月華入。早鶑百囀催朝陽，簧言綺語何鏗鏘。雲飛雨敬夢初破，聞時滿枕梨花香。聲宛轉，十三弦高指撥軟。宮喉徵舌多改變，圓於珠，細於線。韻玲瓏，湘妃調瑟煙靄中。珠纓寶玦遽相觸，江風細響修篁叢。或纖柔兮同彩縷，繡得輕煙纖微雨。或輕麗兮如彩毫，畫成曉景描春朝。間關歷落意不盡，花中似索鸞皇饒。逡巡曙色浮林際，菊花毛衣金作袂。一片蘇張俊辯心，長與春皇巧遊說。
晚雲曲 田錫 
高唐晚峰欲生雨，空山啼猿風嘯虎。春雲數片留南浦，自與鴛鴦共飛舞。
御溝 田錫 
春半桃花水初下，一溝潤綠元如砑。夾道官城數里中，靜稱潺湲明月夜。千門萬戶建章宮，金鎖橫門溝闇通。三月花飛若零雨，水聲何處咽香紅。
惜春詞 田錫 
春色初從江國來，湖邊楊柳嶺頭梅。梅花飛雪柳垂带，遞次相將時節催。春力欺寒過江北，深谷黄鸝生羽翼。曉月輕煙禁苑啼，南園桃李已成蹊。就中何處芳菲好，春波飛絮魏王堤。我憶去年暮春月，京洛新妝丹鳳闕。天津水綠煙樹深，萬井笙歌牡丹發。天子鑾輿駕幸時，嵩峰瑞靄籠郊圻。扈從千官與萬騎，翊衛羽休兼佽飛。六宮隨駕羅珠翠，諸王從行陪七貴。香氣成霞金犢車，嗚珂中節虹龍駟。朱橋細柳端門前，畫舫橫塘會節園。朝花貴俠珊瑚席，夜燭嬌娥玳惠筵。西樓殘月深宮漏，明河半沈垂北斗。縱飲貪歡意未闌，紫陌喧喧人已繁。玉鈎掛簾開雉尾，曉日赭袍朝至尊。方今寓止臨清渭，杜門無與天涯異。殊忘詩酒狂蕩心，但悅琴書高古意。可惜春芳漸欲歸，五陵煙草方離離。迴憶當時洛陽道，歌魂空與殘花飛。
風箏歌 田錫 
白蘋洲暖春風生，畫樓檻上銀箏鳴。鏗鏘節奏急復慢，空中一部天樂聲。三十六宮深窈窕，繡楣藻井光相照。十三弦上千般聲，朝靄微吟暮煙嘯。夜來親向月中聞，繁音錯節何紛紜。碎如鸞鈴與珂珮，巫山隊仗迎湘君。晚來金屋愁微雨，風細箏聲不全舉。依希嬪妾怕人知，啾啾切切私相語。洪纖斷續何所拘，鳳凰著對飛鸞孤。梧桐枝邊泊未穩，琅玕島上鳴相呼。有時主奏俄中絕，宮商斗頓如刀截。杏花露重鴛鴦寒，空見如霜滿庭月。有時半日全無風，一一暮天樓閣紅。唯聞鳥雀啄弦上，暖珠寒玉何玲瓏。清音朝朝與暮暮，誤聲不管周郎顧。祗嫌雅鄭交奏時，寶鐸丁冬闇相妬。
聖方平戎歌 田錫 
玉關秋早霜飛速，代馬新羈逞南牧。胡人背信闚漢邊，刻箭爲書召戎族。漁陽烽火照甘泉，疆吏飛牋至御前。睿謀英武何神速，鑾輿自欲平三邊。百萬羽林隨駕出，殺氣皇威先破敵。賊臣喪陣遽奔逃，漳水波清因駐蹕。宮錦戰袍花鬭新，繡韉珠絡金麒麟。天顔威武不可犯，垂鞭按轡視羣臣。金吾隊仗如鱗萃，環衛旌旗徑千里。漢皇曾上單于臺，壯心磊落侔風雷。比量英武不足數，聖文神武雙全才。勢可驅山塞滄海，紫氣逶迤龍鳳蓋。金花簇歛若星羅，寶細乘輿翼雲旆。塗山禹帝戮防風，涿鹿蚩尤死戰鋒。鋒鋩俱染玄黄血，爭如不陳而成功。示暇皇歡有餘意，御筆題詩饒綺思。翰林承旨先受宣，西掖詞臣及近侍。詔命交酬繼和來，君臣道合何如是。和氣感天天地寧，日融瑞景籠八紘。風生旗旆翻龍鳳，霜嚴鼓角喧雷霆。海神來受軍門職，太上禱兵尊帝德。牢籠萬國頓天綱，天綱恢恢恩信廣。胡兒潰散何比之，大明升空逃魍魎。漳川地闊霜草平，合闈會獵布天兵。六師雄勇一百萬，六班侍衛交縱橫。鐵衣間耀金鎖甲，鼓旗雜錯槍刀鳴。霓旌似係單于頸，獵騎如破匈奴營。鵰鶚猙獰搦狐兔，花驄躍龍驕在御。弓圓明月金鏃飛，妖狐中鏃駭天機。兵師會合如波注，山呼萬歲震邊陲。東海爲樽盛美酒，斟酌酒漿摻北斗。鸞刀割肉若邱陵，軍聲洶如獅子吼。三公拜舞百辟隨，鳴珂飛鞚星離離。雲舒二十有四纛，傳宣罷獵整魚麗。勝氣威聲壓千古，堪笑驪山稱講武。直館微臣樂扈隨，太平盛事今親睹。會看金泥封禪儀，拜章別獻新歌詩。歌詩何以容易進，爲受文明天子知。
西樓殘月歌 田錫 
西樓置酒賓客歡，西樓酒闌夜亦殘。汪汪月華如玉盤，酒力不禁明月寒。
倚柱吟 田錫 
暮春慘慘黄昏雨，零落櫻桃斜掩戶。未張燈火簾幕深，樓閣巢寒聞燕語。昔時常說長安好，而今厭走長安道。蘇秦辨說長卿才，自笑功名胡不早。人悄悄，倚柱時，情脈脈，無人知。憐春惜遠情不盡，斜雨兼花闇濕衣。
李謩吹笛歌 田錫 
洛陽少年稱李謩，衆推橫笛多功夫。當時教坊第一部，算得比衣皆不如。天津楊柳籠橋綠，朧月澹煙何處宿。不怕金吾禁夜嚴，偷得新翻禁中曲。曲中次第能記持，盡向喬欄闇譜之。性聰心慧歸來習，分明把向月中吹。五音嘈囋相攙出，呼宮吸徵尤奇崛。誰羨曹綱善琵琶，未說陽陶能觱栗。纏聲不斷如連環，重聲忽轉如迴山。清新不比落梅曲，飄颻乍象霓裳翻。碎節繁音交砉騞，南箕鼓風簫籟窄。一斛明珠一索穿，撒落金盤催曲拍。錚摐大抵聲雄豪，歷歷出羣宮調高。豐隆驚得蛟螭起，雨趁雲隨初嘯嗥。每到換頭多頓挫，一聲忽迸疑轟破。玲瓏祇許牙枝催，清脆不容他樂和。宮城響應聲更輝，夜靜月明諸處聞。何人懶憶馬南郡，知予已勝桓將軍。明皇上樓初聽得，聽罷沈呤都不測。宣令徧詢坊巷中，旋使王人捕入宮。李謩悉心以實封，皇慈由是寬其罪。後來落魄如散仙，扁舟玩月江湖天。繡囊探出金線管，揚眉舐脣徒自憐。驚神動鬼吹一曲，指法尤高氣海圓。波浪無風帖然靜，千里水面鋪輕煙。水族精靈潛鼓舞，老龍變見來相顧。因將鐵笛相對吹，李謩未識無驚怖。乃知藝但出衆奇，不獨人知鬼亦知。
峨嵋山歌 田錫  峨眉山
高高百里一屈盤，八十四盤青雲端。星辰淋灕瀉瀑布，嵐樓雪寺五月寒。殘陽忽黑雨雹飛，霹靂火著枯杉枝。登臨慨然小天下，迴時一顧東海涯。細看朝陽初出時，火精轉毬百尺圍。曈曈曨曨浮在水，峨眉朝雲已如綺。
采蓮曲 田錫 
南谿秋水深淪漣，南村美人來采蓮。蓮花灼灼葉田田，芳桂輕橈蘭作船。采采紅蓮幾成束，蓮枝交衮相撐綠。蓮蕊滿衣金粉撲，蓮子爲盃葉爲足。唱歌相並畫舸舷，願得采賢如采蓮。樊姬昔時進燕趙，幾人精彩朝霞鮮。中有二人賢於己，柔明婉順君王前。堪嗤羊侃錦繡妾，艷歌留怨朱絲弦。
紫雲曲 田錫 
沈沈鸞殿垂珠箔，祥烟瑞氣含樓閣。三十六宮明月中，夜靜無風花自落。寶屏珠帳一夢時，靈仙初降趨丹墀。煙衣霞綬赤瑛珮，鈞天樂部前參差。合奏鏗鏘向金屋，云是仙鄉紫雲曲。朱弦遠召舜湘靈，鳳管應呼秦弄玉。天漢星流夜既闌，露零珠樹彤庭寒。芙蓉枕上夢初覺，猶聞庭際聲珊珊。上曉五音十二律，仙曲計持心歷歷。金線龍頭紅玉笛，新聲吹得情飄逸。應是夔襄樂府魂，翻得雅音聞至尊。俾與霓裳羽衣曲，遞相奏向梨花園。
春洲謠 田錫 
衣鮫綃兮美人，采白蘋兮水濱。裊翠翹兮爲飾，步羅襪兮生塵。兮遠道，萋萋兮芳草，遠山眉兮澹掃。
夜宴詞 田錫 
天如瑟瑟盤，恢廓憶萬里。古稱天傾西北半在地，夜轉繁星磨海水。逡巡轉上星彩高，北半未定光飄飄。楚王夜入章華宴，紅綃燭籠滿宮殿。美人歌舞雲雨迷，不知寒漏催銀箭。
送春 田錫 
花菲菲，柳依依，留春不住送春歸。春歸何處堪圖畫，春盡江南日暮時。黄鸝啼多芳草遠，青梅子重楊花飛。人生三萬六千日，與君復有明年期。
暮雪 田錫 
北風慘慘生微雪，微雪片片皆橫飛。梅花柳絮隨人歸，黄雲千里凝無輝。唯念蓬蒿何處客，縕袍不暖饑且贏。
短歌行 田錫 
曉月蒼蒼向煙滅，朝陽焰焰明丹闕。杜鵑催促躑躅開，鶗鴂已鳴芳草歇。芳春苦不爲君留，古人勸君秉燭遊。願與松喬弄雲月，紫泥仙海鸞皇洲。
贈宋小著 田錫 
紫皇御天方視事，將擇靈官補仙吏。金波古殿寒星簾，虹節蜺旌觀就試。白晰仙人皆尋衣，衣冠森列蟾蜍墀。寶盤初賜紅霞饌，斗魁挹酒空淋漓。水精地上宮花折，枝柯渥丹花艷白。高於建木老於椿，其名仙桂長含春。又有驪龍長萬尺，波濤爲屋淵爲室。逆鱗滿頷如鋒鋩，觸之則怒無人當。旁有明珠夜月光，宛轉炫耀生靈芒。能探驪珠折得桂，方許驂鸞駕鳳皇，方令碧落爲星郎。君曾再對珠旒試，君才堪作仙宮吏。驪珠粲粲蟾枝香，紫煙華綬黄霓裳。風裝雲馭慣升陟，太霄瀚海嘗翱翱。願以橫天之鵬爲逸駕，垂天之虹作飛梁。馳雷走電以驚策，叱風揮雨前啟行。結水精珮雲錦章，隨君一至於仙鄉。
琢玉歌 田錫 
藍谿中，荆山峰，結靈凝粹生羣玉，飛英蕩彩如長虹。野人初向深崖得，蹋著雲根風雨黑。滿把晶熒雪霜色，特達天姿幾人識。治玉之工初琢成，熒熒輝彩鏘鏘聲。方瑚圓璉薦宗廟，蒼珮玄圭頒帝庭。堯兵曾用丹浦戰，漢斗已碎鴻門營。我願琢爲北斗柄，指麾五星齊七政。庶使陰陽造化機，四時六氣隨吾令。
酬陳處士詠雪歌 田錫 
潁川處士情高古，閑卧煙霞向南浦。忘却簞瓢陋巷貧，耽嗜琴書醉歌舞。昨日西風生凜冽，江天慘慘陰雲結。雲色蒼黄千里同，晚來旋旋飛輕雪。寒條黏綴生梨花，梅飄絮蕩相交加。危樓粉飾軒窗冷，橫橋玉碾欄干斜。高人嘯傲吟情動，醉拾江毫呵曉凍。狂才意度若元白，滿牋靈怪如麟鳳。因遣橘僮封寄余，門者稱有陳君書。殿開詠雪六十字，水晶盤中明月珠。字字纍纍可編貫，句句綿綿意不斷。恨無瑛瓊奉報酬，勝得美人錦繡段。君不聞吾皇在上致太平，地不藏珍天降靈。時聞刺吏奏河清，又報諸侯賀景星。君心幸有經綸術，休向江湖隠聲迹。雲眠雪嘯意雖高，爭似金鑾侍赭袍。不民虹綸十二犗，明月爲鉤釣臣鼇。
桐谿行 田錫  太湖
東郊驛樹連理枝，西廟叢篁十丈圍。堪將輕素命人畫，賫爲方物歸京師。公署石楠圓似蓋，畫樓北面當廳檜。桐谿怪石勝太湖，賤如泥土無人愛。天生彌材地且卑，空山老朽人不知。人不知，睦州右史作歌詞。
苦寒行 田錫 
昨日北風高，霏霏滿天雪。千里六出花，六日飛不歇。深山深一丈，樹木凍欲折。平地盈數尺，布肆不成列。覆物生輝光，照人清皎潔。紫塞羣玉峰，滄溟白銀闕。篁竹爲琅玕，松風篩玉悄。官吏來參賀，物情亦感悅。瘴癘已消除，豐穰及時節。長吏因疾恚，請假來一月。病眼爲寒昏，風頭因冷發。湯藥厭服餌，酒肉悉罷輟。夾幕映重簾，爐茵與衾袍。祿粟不憂饑，帑俸無乏絕。江海主恩深，素餐心激切。兒童溫且飽，當風泝凜冽。朝索暖寒酒，暮須湯餠設。不知有饑寒，燈火夜暖熱。越人輕活計，舂稅供膏血。及至風雪時，日給多空竭。樵蘇與綱捕，負薪冰路滑。口噤無言語，股慄衣疏葛。藜藿不充饑，凍餓多不活。慚惶襦褲恩，徬徨空殞越。因作苦寒行，聊與兒童說。
酬桐廬知縣刁衎歌 田錫  庐山
詔守江西新定郡，二年撫俗誰相問。白浪青山繞郡城，卧理煙霞稱嘉遯。帝鄉迢迢天一涯，子牟戀闕人不知。慷慨情懷何企慕，宋璟政事杜牧詩。六縣萬家人輯睦，魚鹽利人茶貨足。公家事簡案牘稀，芳草疏籬映空獄。楊柳湖邊觀釣魚，芙蓉池上靜看書。優游天爵浩然性，貴如三入承明廬。靖節先生來訪我，欣然延入皇堂坐。歛襟欲坐先發言，捧出尺書雙袖間。七軸好詞同跪授，儒雅禮豐情意厚。主人識鑒非延陵，金石何煩榮固陋。且置瓊瑶未暇看，高談如綺有餘歡。黄鸝百囀天欲暮，客去斜陽已半軒。焚香道院無人到，風花拂几收真誥。却取文編一一看，南朝體制多淵奧。兩軸七字五字詩，珠貫纍纍樂府詞。古於禪月畫羅漢，麗於范蠡進西施。議論精微窮理窟，賦詠升高能體物。一篇序送周子通，飄飄思若翻冥鴻。自有滄浪高尚志，因人命筆生詞鋒。嘗聞水國清輝殿，曾事吳王侍文宴。田園未遂歸去來，嚴子臺邊知一縣。古人窮則善一身，達則惠澤如陽春。一邑生靈如受賜，何須兼濟方爲貴。金門吏隠能安身，何必棄官爲逸人。桐廬山水幸堪賞，歌詩酬唱且相親。
贈別琅邪評事兼寄兩制舊交 田錫 
醴泉少府王評事，秀氣神清好奇異。讀書擊劍善彈琴，仲容信是青雲器。我從蜀國來咸秦，長安久客多風塵。因此移居清渭北，與君在彼初相識。相識經今二十年，支離契闊長相憶。去年罷直西掖垣，君亦醴泉方解官。關中路遥宛丘道，不遠千里來相看。我忝淮陽知郡事，郡齋喜聞嘉客至。槐花橫時初到來，菊花開時言欲迴。主人苦留留不住，爲君采菊登高臺。高臺臨古道，北走還京秋已老。白日遠長安，西歸出關天已寒。神仙作尉道雖在，骨肉爲累心且寬。與君俱年五十一，老去時光轉堪惜。況今秋暮冬欲殘，七十唯餘十八年。未知十八年之間，悲歡得喪與險艱。到得七十即爲幸，此外浮生何足言。明日正逢重九日，未忍與君張祖席。樽前新菊含露滋，茱萸丹實星離離。茱萸擷芳菊延壽，壽酒滿滿莫固辭。淮陽郡吏若早替，帝鄉即有相見期。兩制交朋若相問，爲我勤勤多謝之。
酬宋湜賈黄中二學士菊花之什兼呈諸廳學士 田錫 
靖節先生曾賞菊，東籬有霜花正開。翰林主人共賞菊，北門吟詠有餘才。一唱再和才力健，兼金酬以瑛瓊瑰。善歌使人繼其志，遠寄淮陽知郡吏。淮陽郡中方燕居，跪讀重緘尺素書。中有五章章八句，復有三章同一處。五章千葉菊花詞，一章副翰學士詩。一章酬和季左司。人前再讀與三復，人從日邊初到時。歛手先問諸學士，駭目乍闚文字奇。兩制別來今已久，朝寄苑丘權太守。眼底唯嫌簿領繁，耳冷不聞騷雅言。重陽錫宴不得與，湛露空思奉至尊。忽捧新詩若爲意，聞詩勝得千金賜。受知益感恩顧深，吟賞請言清麗致。清如玉樹生天風，麗若露花開錦宮。水精盤中置明月，絳火珊瑚枝葉紅。珍則難酬青玉案，文律詞鋒併化工。因事喻懷堪自惜，神化丹青與刀尺。丹青暈淡刀尺裁，先春雪中生早梅。春饒桃李及時發，牡丹占斷芳菲來。芍藥羞人嬌且妬，玫瑰倚欄笑欲語。帝里春從何處歸，巫山雨散朝雲飛。遺紅墮翠歸天下，不失年年三月期。天生百卉各有時，彼何太盛此何遲。兼葭蒼蒼凝白露，西風蕭蕭向秋暮。月華籬落有霜華，映籬叢薄生黄花。花寒葉冷無蜂蝶，固無寶馬與香車。每因九月當重九，暫時采擷浮樽酒。金鈿浮動萬歲盃，爲君慶祝南山壽。菊不能言爲作歌，金壺酒傾生綠波。重臺千葉若堪賞，栽培好近金鑾坡。
進瑞雪歌 田錫 
聖德昭彰動天地，歲歲豐穰爲上瑞。明年有閏節氣遲，冬深有雪方及時。三農但喜及時雪，天心帝力豈得知。臣忝頌條居近輔，勸課農桑理輿賦。宛丘之下爲封部，宣布皇恩愧襦褲。王澤流而有頌聲，因而拜手獻歌行。歌云歲云暮兮日云暮，白雲初向斜陽度。斜陽韜掩雲舒布，慘慘陰風生北戶。風來带得霏霏花，花輕片片如瓊葩。凍黏寒綴紛交加，陌上逡巡鋪玉沙。琪樹瑶臺相間出，落梅墮絮初堆積。映箔橫沾翡翠紋，拂窗斜度瑠璃隙。飄飄千里度龍山，袤丈蕭關與玉關。海上銀臺對金闕，水精簾櫳鑒明月。萬年枝上夜輝光，上林先似梨花發。黎元有望既滿望，手足舞之而蹈之。因思去歲在京師，國家將議改元時。時雪未呈盈尺瑞，百神奔走應禱祈。海風吹起澄江練，織女金刀碎裁剪。剪作天花撒翠微，茫茫六合生光輝。明月宮中玉臼杵，霜兔擣藥雲母飛。風篩乍似琅玕寶，翔鸞飛下啄瑶墀。金門廊廡龍尾道，賀雪千官趁朝早。吾皇爲喜表豐年，六出飛花不令掃。樞相侍臣初奉宣，宣赴中書賜御筵。光祿移厨供玉饌，上樽賜酒中官勸。宣令不醉不得歸，席上仍令各賦詩。詩成封進同奏謝，御制歌行競傳寫。拜舞歡呼感聖明，千年遭遇作門生。微臣忝幸在兩制，得以歌詩樂太平。而今出典淮陽郡，組綬輝華佩金印。才微任重副憂勤，履薄臨深守廉慎。聖人德澤如陽春，陽春及物無不均。微臣懷抱如葵藿，葵藿向陽堪喻身。今因瑞雪獻歌詠，西垣再願縯絲綸。
留別句中正學士 田錫 
玉人欲歸留不住，南山出雲作朝雨。雨中却柅使車輪，主人重得延嘉賓。嘉賓有詩留別我，句句高奇字字新。新若新花凝宿露，高似秋天曉星布。奇於雲起成峰巒，鮫人淚珠盈玉盤。浪大月照如金線，金線交加珠可貫。玦離環合間珠圓，風生玉步聲珊珊。珍奇若此爲重賜，齋沐焚香然後看。三復吟看既忘倦，命筆和來才思緩。桃李難酬瓊玖珍，野老美芹聊贄獻。與君俱是錦江人，今幸星軺來過陳。鄉情交分忍輕別，少留可待早秋辰。秋光月華伴行色，步步隨君歸紫宸。
代書呈蘇易簡學士希寵和見寄以便題之于郡齋也 田錫 
金殿嘗聞金口言，詞臣官職是神仙。三年偶忝西垣職，致身似得文章力。感激思酬聖主恩，危言所以難緘默。出入金門與玉堂，屢因狂直拜封章。禦戎救旱無上策，言詞不足動君王。改官出職歸郎署，粉圍正秩慚叨據。仍命淮陽頒詔條，元正不得與趨朝。中書舍人捧寶策，加美徽稱尊帝堯。大明殿裏上壽酒，翰林學士先羣寮。獨有淮陽知郡吏，爲典郡符蒙借紫。閤門引謝正衙辭，撰日忽忽辦行李。都門柳色早春天，繁臺寺中排祖筵。離盃滿勸不惜醉，醉別上馬魂黯然。客心易感須如是，迴思故國三千里。子雲相如俱蜀人，我今五十君青春。春秋鼎盛正清貴，我年漸似下坡輪。下車猶未踰期月，官舍初經禁煙節。殘陽乍聽吹角聲，臺榭梨花簇香雪。獨酌不歡何所爲，孤懷無緒懷己知。十八學士相念否，應笑骨凡格且卑。地仙敢言謫仙宦，海槎却有上天時。陳州去京地不遠，莫惜音書來慰勉。若得工夫可作歌，歌中言語不厭多。畢三情旨頗似我，向二宋四及李大。請與副閣王舍人，呈似此歌希唱和。
送韓援赴闕 田錫 
逢君南浦落花時，送君南浦草離離。離魂自與白雲斷，兩槳去時乘夕暉。昔時漢家稱八使，登車便有澄清意。吾皇宵旰念黎民，歌詠皇華遣使臣。昭文館殿選學士，巡撫使名名號新。二人分得淮南道，人自日邊來既早。敷宣朝旨達君恩，淮陽父老私有言。言逢太平歌且舞，利病達聰皆悉聞。我昔南宮與西掖，後來謫宦爲遷客。慶澤量移往單州，長淮塗次泊孤舟。昌黎工部未相識，一見怡然如舊遊。詩酒論交各相許，何如李白杜工部。海上往來將月餘，煙波寄詩兼寄書。書裏情深若江漢，詩中意重若瓊琚。今說歸京忍輕別，別夜波光蕩明月。若到朝廷話鄙夫，爲說子牟心戀闕。闕下交游憶者誰，翰林蘇畢韓損之。憑君與達相思意，夢向金鑾欵北扉。
思歸引 田錫 
河朔受詔書，移官向湖外。初問禁法茶，次問丁身稅。稅口微四百，茶利高十倍。老死及充軍，縣籍方消退。采摘不入官，公家定科罪。何以升平時，遺民猶未泰。何以在位者，興利不除害。我願罷秩歸，天顔請轉對。一言如沃心，恩波必霶霈。
歸去來 田錫 
歸去來，詩不云乎，王事一埤遺我兮。終日孜孜，心力疲勞齒髮衰。爾今已年五十二，前去七十幾多時。爾性雖拙頗好學，爾才雖短頗好詩。文學歌詩之外非樂爲。金門玉堂若無分，隨分官職胡不歸。苟能遣得婚嫁累，又何苦憂伏臘資。爾不聞仲尼曰，飯疏食飲水。曲肱而枕之，樂亦在其中，浮雲富貴非爾宜。表聖表聖，爾當念茲而在茲，勿使無其實而有其詞。爾若捨靈龜而觀朵頤，無乃見爾癡爾癡。
送僧歸天寧萬年禪院 田錫 
帝里來朝謁，林泉却憶歸。得詩從史閣，掃石向巖扉。雲伴離丹闕，猿窺換紫衣。天台壽昌寺，山水有光輝。
望西林寺 田錫 
憶昔嘉州歲已周，西林僧舍未曾遊。可憐遥見如圖畫，竹箐南邊露寺樓。
句  其一 田錫 
下車逢歲歲旱，禱廟望秋成。火輪轉曈矓，赤日彌高明。稻苗已枯死，麥壠不堪耕。
句  其二 田錫 
自知不是明時用，爛額焦頭力謾多。
句  其三 田錫 
郭璞書臺古釣灣。
句  其四 田錫 
高高百里一屈盤，八十四盤青雲端。
句  其五 田錫 
諸峰居蜀右，夕翠染巴東。
伏睹禁林盛事謹賦一章 賈黄中 
璇題飛白御毫新，三體瓊章妙入神。特賜禁林爲盛事，只緣明主重名臣。青編輝映輕前古，丹地深嚴隔世塵。金籙禎祥非是寶，玉堂名號此方貞。恩榮誰比烟霄客，文彩長懸日月輪。爲報鼇宮主人道，蓬萊全勝昔時春。
桂林還珠洞 賈黄中 
赫赫威聲震百蠻，昔携筐筥溷谿山。無人爲起文淵問，端的珠還薏苡還。
吟貽宣議大師英上人 賈黄中 
金僊子便是師師，高道寧容世綱羈。浩浩心田龍可擾，飄飄行止鶴應知。塵機擺落超三界，古篆沉研冠一時。莫怪伊余苦珍重，白蓮花社有心期。
送新知永州潘宮贊若沖赴任 賈黄中 
鴛鷺行中已著名，頌條暫慰遠民情。道途行去乘軺貴，鄉里過時畫錦榮。鈴閣曉開江月滿，戟枝寒照雪峰明。知君游刃多餘暇，莫忘新詩寄鳳城。
題華林書院 賈黄中 
旌陽舊山曲，書室構山前。景物塵埃外，軒窗樹石邊。寧惟集儒業，兼恐混神僊。百行家門最，宜當世有賢。
釣臺  其一 劉昌言 
漢業中微炎祚衰，四海姦豪竊神器。南陽龍虎方鬭爭，赤伏真人正天位。先生高隠來富春，耕耒青山自如意。一竿漁釣樂幽深，七里溪光弄蒼翠。朝中天子思故人，物色寰中引其類。先生獨步衣羊裘，咳唾浮雲輕富貴。足加帝腹傍無人，星動天文失躔次。卓哉光武真聖君，終使狂奴畢高志。雲臺千尺盡功臣，誰肯回顧釣臺地。
釣臺  其二 劉昌言 
不會持竿意，由來善一身。何如事天子，就削漢功臣。亂木凋雲際，幽禽散水濱。空餘臺下月，千載屬漁人。
上呂相公 劉昌言 
重名清望徧華夷，恐是神仙不可知。一舉首登龍虎榜，十年身到鳳凰池。廟堂只是無言者，門館長如未貴時。除却洛京居守外，聖朝賢相復書誰。
句 劉昌言 
惟有夜來蝴蝶夢，翩翩飛入刺桐花。
句 趙宗萬 
斗懸金印心難動，屏列春山眼暫開。
偈 釋祖印 
昔日南泉親斬却，今朝耶舍示玄徒。而今賣與諸禪客，文契分明要也無。
喜宣義大師英公相訪 陳文顥 
三事天衣兩字師，長安風月更誰知。閑騎劣馬尋碑去，醉卧荒廬出寺遲。辭贍不容誇犬子，興闌兼許吐魚兒。左馮假道來看我，正值嚴冬大雪時。
題太平興國寺壁 老妓 
曾趁東風看幾巡，冒霜開喚滿城人。殘脂剩粉憐猶在，欲向彌陀借小春。
過衡山留贈廖融 張觀  衡山
未向漆園爲傲吏，定應明代作徵君。家傳奕世無金玉，樂道經年有典墳。带雨小舟橫別澗，隔花幽犬吠深雲。到頭終爲蒼生起，休戀耕煙楚水濆。
留題古松 錢昱 
景致逼神仙，心幽道亦玄。僧閒來出世，松老不知年。放馬眠岩草，移盃酌澗泉。浮名如脫得，終住此雲邊。
昇山靈巖寺 錢昱 
杉松滿寺廊，欄檻倚高岡。郡郭曉雲漠，禪齋春草長。澗青連竹色，山靜带茶香。更有名僧在，茅庵住上方。
留題巾山明慶塔院 錢昱 
數級崔嵬萬木中，最堪影勢似難同。欄桿夜壓江心月，鈴鐸秋摇嶽頂風。重疊畫簷遮世界，稀疏清磬徹虛空。有時問著禪僧路，笑指丹霄去不窮。
致仕後戲贈故人 張齊賢 
午橋今得晉公廬，花竹烟雲興有餘。師亮白頭心已足，四登兩府九尚書。
自警詩 張齊賢 
慎言渾不畏，忍事又何妨。國法須遵守，人非莫舉揚。無私仍克己，直道更和光。此箇如端的，天應降吉祥。
華清宮 張齊賢 
當時不是不窮奢，民樂昇平少嘆嗟。姚宋未亡妃子在，塵埃那得到中華。
豫章胡氏華林書堂 張齊賢 
一百年來烟爨同，衣冠江左慕家風。兒孫歌舞詩書內，鄉黨優游禮讓中。孝弟筠編爭紀錄，門閭天語賜褒崇。莫將六闕方朱氏，葉葉蒸嘗奉始終。
御書飛白玉堂之署三體宸章併宣禁苑睹茲盛事輒動斐然 張齊賢 
寵深仙署降新牌，御筆親題重俊才。四字千齡懸日月，兩篇三體琢瓊環。登科郄桂皆同樹，入室丘門盡仰回。寓直靜封芝檢去，密宣榮對玉泉來。職清望峻人稀見，地貴扃嚴畫罕開。多幸謬持黄閣柄，烟霄時得遂游陪。
答西京留守惠花酒 張齊賢 
有花無酒頭慵舉，有酒無花眼倦開。好是西園無事日，洛陽花酒一齊來。
石將軍南征賦贈 張齊賢 
五花密布生門出，三令重宣夙將聽。劃地豈能容賊窟，指天不許見妖星。醪投漢水期分飲，石削巴丘待勒銘。洗盡甲兵安草木，君山依舊望中青。
贈賀蘭棲真 張齊賢 
日耕雲耨雜芝田，洞府遊多隠奉仙。聳秀萬尋連翠嶠，澄明一派接靈泉。鳳書昔降幽居側，鶴駕曾朝瑞日邊。四海高名誰可並，赤松黄石好齊眉。
偈 釋警玄 
我昔初機學道迷，萬水千山覓見知。明今辨古終難會，直說無心轉更疑。蒙師點出秦時鏡，照見父母未生時。如今覺了何所得，夜放烏雞带雪飛。
偈 釋警玄 
撒手那邊千聖外，祖堂少室長根芽。鷺倚雪巢猶自可，更看白馬入蘆花。
偈 釋警玄 
夜半鳥雞抱鵠卵，天明起來生老鸛。鶴毛鷹觜鷺鸞身，却共烏鴉爲侶伴。高入煙霄，低飛柳岸。向晚歸來子細看，依稀恰似雲中雁。
寄浮山遠禪師 釋警玄 
楊廣山頭草，憑君待價焞。異苗翻茂處，深密固靈根。
寄侍郎五曙偈 釋警玄 
吾年八十五，修因至於此。問我歸何處，頂相終難睹。
句  其一 釋警玄 
贏鶴老猿啼谷韻，瘦松寒竹鎖青烟。
句  其二 釋警玄 
大洋海底紅塵起，須彌頂上水橫流。
句  其三 釋警玄 
白雲覆青山，青山頂不露。
句  其四 釋警玄 
寶殿無人不侍立，不種梧桐免鳳來。
句  其五 釋警玄 
白牛吐雪彩，黑馬上烏雞。
奉贈宣義大師英公 李若拙  衡山
昔歲高名動九重，衡山別後碧雲空。紫袍親受龍墀上，白足頻登虎殿中。小篆每輕秦相法，隸書猶鄙晉臣功。多才多藝如師少，當世羣賢盡響風。
句 李若拙 
家寄碧湘濱。
送僧歸護國寺  其一 王化基  洞庭湖
振錫詣華京，頻頻答龍靈。玉階前見佛，金口內開經。論道窮綱賾，深玄極杳冥。褒崇恩爛熳，教化語丁寧。傳作心中印，鎸爲坐右銘。雲飛來北闕，鶴夢去東冥。鼓棹辭梁苑，揚帆過洞庭。到山開御札，鸞鳳滿巖扃。
送僧歸護國寺  其二 王化基 
巋然傍勢浙江東，不羨金庭第一峰。法境常清五十里，妙蓮今現幾千重。清凉解洗枝頭露，變現能飛鉢底龍。平日舊遊今復到，蒼崖邃谷抱長松。
句  其一 王化基 
美璞未成終是寶，精鋼寧折不爲鉤。
句  其二 王化基 
文章換桂一枝秀，清白傳家兩弟貧。
句  其一 陳充 
密葉高叢擁萬枝，女仙成隊綠雲隨。
句  其二 陳充 
掩戶閑欹枕。
題關右寺壁 王嗣宗 
欲掛衣冠神武門，先尋水竹渭南村。却將舊斬樓蘭劍，買得黄牛教子孫。
句 王嗣宗 
惡人須用大枷枷。
聞墮薪有省作偈 釋洪壽 
撲落非他物，縱橫不是塵。山河及大地，全露法王身。
喜英公大師相訪 趙昌言 
僧中何事最聞名，筆札高奇是夢英。十八家書垂墨妙，一千年聖遇文明。未將六籍重刊石，已駕三車到化城。此日勞師相枉訪，豁然抱慰平生。
代意 刁衎 
蕙時芳夕九回腸，斂袂東窗待曉光。秦嶺樹高迷隴塞，楚天雲淡隔瀟湘。病餘公斡情多詠，秋晚安仁鬢足霜。休道鮫人落珠淚，微波還擬託陳王。
漢武 刁衎 
高宴柏梁詞可仰，橫汾簫鼓樂難窮。已教丞相開東閣，猶使將軍誤北戎。灑淚甘泉還有恨，祈年仙館惜成空。誰知辛苦回中道，共盡千齡五柞宮。
夢中詩 刁衎 
聖朝文物古難過，何事寒門寵遇多。父向石渠新拜職，子從金殿又登科。須教枚馬暫蹤跡，堪笑巢由隠薜蘿。報國報君何所有，一心待欲枕長戈。
題義門胡氏華林書院 刁衎 
沙井地多異，華林景最幽。溪聲常到枕，山色正含秋。樹密苔封徑，庭虛月滿樓。清癯光累世，高義集名流。孝弟家風貴，兒孫學業優。皇恩特表重，朝達咏扁留。精溢千鐘祿，榮過萬戶侯。宦途慚未息，何日遂經遊。
杭州望湖樓 李建中 
小艇閑撐處，湖天景物微。春波無限綠，白鳥自由飛。落日孤汀遠，輕煙古寺稀。時携一壺酒，戀到晚凉歸。
題洛陽寺壁 李建中 
杉松倒澗雪霜乾，屋壁麝煤風雨寒。我亦平生有書癖，一回入寺一回看。
懷湘南舊游寄起居劉學士 李建中 
老情詩思關何處，渾是湘南水岸頭。殘白晚雲歸嶽麓，濃香秋菊滿汀洲。靜尋綠徑煎茶寺，徧上紅牆賣酒樓。西洛分臺素拘檢，繡衣不得等閑遊。
題洛陽觀音院牡丹  其一 李建中 
微動風枝生麗態，半開檀口露濃香。秦時避世宮娥老，舊日顔容舊日妝。
題洛陽觀音院牡丹  其二 李建中 
花譜名將第一論，洛中最是此花繁。不當更道木芍藥，枝上恐傷妃子魂。
題菩提寺 李建中 
龍門雙闕湧雲煙，雪未飛花雁下前。徹底清流照車馬，分臺御史過伊川。
澹山巖 李建中 
常思羽衣人，宅此巖崖傍。□□通大道，玄關掩中黄。古朴宮殿□，偃亞松桂香。洞戶漏夕月，木罅生□陽。疊齒上層巔，露井連曲房。斷壁廣橫幕，矗石排吟□。蟄痕燕穴空，乳溜虬鱗張。清泉弄春□，靈草經冬芳。自笑老倒容，誰□刀圭霜。金版佩上籍，玉音歌洞章。□□夜森立，絳節朝飛揚。咫尺仙路高，喧囂機世忙。浮埃走車馬，奔迸多事場。真地擁烟霞，根本無爲鄉。不到久歎息，一來徒悲傷。但聽鏗華鐘，所得心耳凉。
直宿 李建中 
春風夜急銅龍漏，淡月半斜金井闌。已覺亞枝花露重，宿鶑猶睡怯餘寒。
早朝 李建中 
著衣香重海棠風，人在瀛洲御苑東。將對赤墀班未定，井斡樓角且先紅。
白鶴山 李建中 
玉簫峰下仙君宅，一樹岩花幾百春。當日會稽王內史，如何不見竹間人。
送張無夢歸天台 李建中 
紫殿謁宸極，赤城歸舊山。氣清玄鶴下，語淡白雲閒。路入翠微外，巖栖瀑布間。何當一携手，相與語靈關。
福聖觀 李建中 
永懷閒訪道，斗上上仙居。瀑水磬聲外，桂花林影疏。山名孫綽賦，觀額葛玄書。已負秋來約，誅茅興有餘。
郡齋偶書寄同院彭城學士兼簡兵部同年采覽 李建中 
閒情閒憶事如空，靜讀離騷向郡中。冠劍老年傷遠別，關訶夜月許相同。晚花天氣孤莊雨，流水人間小閣風。行樂及時聊强飲，不須嫌作白頭翁。
奉酬楊少監見寄退居遣興之什 李建中 
賢哲道相扶，經綸本近侍。風雲如有會，霄漢寧無志。月窟桂抱林，粉闈丹漆地。一何華給束，而謂浮名遂。堆積圖史書，朝昏鉛槧事。登瀛才力劣，對問神魂愧。步驟古人蹤，含虛郡子器。獻言既無狀，出守連移次。持憲懷真剛，退藏生寤寐。欲邀丘壑老，靜坐樵魚帥。顥氣留丹田，尺宅分品位。寥寥洞府境，落落煙霞意。金簡題上青，與茲塵土異。
春盡偶書七言四韻奉承采覽 李建中 
粉闈丹地白頭深，書殿分廊寓直人。不怕花枝驚老眼，可無詩句送殘春。因嗟紅影隨風去，猶爲青叢遶檻頻。更把華燈照深夜，一年情味隔音塵。
題仙都山 李建中 
巖巖仙都山，肅肅黄帝宮。巨石臨廣澤，千仞凌高穹。肇當融結初，全得造化功。深可蟠厚壤，峭疑接冥鴻。雲軿去路存，丹鼎遺跡空。抽潤草心碧，敷香蓮葉紅。升龍扳矯矯，飛鳳鳴噰噰。而我集仙署，嘗比瀛洲雄。星移婺女間，鳳駕析木東。到覺毛骨爽，坐如羽翼沖。萬事皆氛埃，一氣歸鴻濛。遐哉上聖道，貌與元化同。金簡奠至誠，玉書銘代工。功成解冠劍，棲息期此中。
寄英公大師 李建中 
往歲瀟湘一相見，詩成野逸筆狂顛。近聞歸住長安寺，松老書窗又歲年。
開垣曲山路成 李建中 
爲郡同卧理，民情識我情。三秋得公事，一月遶山行。砥柱全拋險，黄河日接平。周遭到垣曲，尊大近神京。借助林鹽潤，增饒國計成。虞州訪遺跡，吳坂念長鳴。董澤蒲侵綠，巫咸水傍清。人懷絳縣老，地嘆夏臺傾。下馬聽泉發，登原待月生。盤桓讀碑版，扶持立刀兵。晚靄聞鐘斷，微陽喜雨晴。峭空崖背落，斗截嶺西橫。仙恐臨王屋，高疑見析城。去車知軌轍，連畝有農耕。彩錯翻朝旆，錚鏦擊夜鉦。鑿開青石壁，填貯白雲坑。舊幕憐才俊，嘉言許道亨。何當議險阻，始信說分明。不倦共廉使，常存濟物誠。計時聊就筆，千古愧題名。
題義門胡氏華林書院 李建中 
山繞華林氣象和，此心猶恨未相過。門閭世表曾顔德，榜帖人登晁董科。春暖花開飄几硯，晚歸雲影在松蘿。公卿無限新詩什，雅詠悠然地益□。
句  其一 李建中 
山程授館聞鴻夜，水國還家欲雪天。
句  其二 李建中 
漲煙春氣重，貯月夜痕深。
句  其三 李建中 
故宮芳草在，往事暮江流。
句  其四 李建中 
頻年水國飫鮭魚。
句  其五 李建中 
睛山雲罨畫，孤嶼水含稜。
句  其六 李建中 
按部先春鳳林野，寫懷空望鹿門山。
文昭園聞提壺有感 何承矩 
馬家公子好樓臺，鑿破青山碧沼開。啼鳥不知人事變，數聲猶傍水邊來。
尹洛日作 呂蒙正 
昔作儒生謁貢闈，今提相印出黄扉。九重鵷鷺醉中別，萬里煙霄達了歸。鄰叟盡垂新鶴髮，故人猶著舊麻衣。洛陽謾道多才子，自嘆遭逢我稀。
讀書龍門山土室作 呂蒙正 
八灘風急浪花飛，手把漁竿傍釣磯。自是釣頭香餌別，此心終待得魚歸。
行經鴻溝 呂蒙正 
溝中流水已成塵，溝畔荒凉起暮雲。大抵關河須一統，可能天地更平分。烟橫綠野山空在，樹倚高原日漸曛。方憑征鞍思往事，數聲風笛馬前聞。
題闕里 呂蒙正 
南沂西泗繞晴霞，北岱東蒙擁翠華。萬里冠裳王者會，千年鄒魯聖人家。高林蔽日無巢鳥，古碣埋雲半吐花。瞻望宮牆空佝僂，敢從滄海問津涯。
岳陽樓望洞庭 呂蒙正  洞庭湖 岳阳楼
八月寒濤濺碧空，片帆悠颺信秋風。探珠直待驪龍睡，莫遣迷津浩渺中。
句  其一 呂蒙正 
怪得池塘春水滿，夜來風雨起南山。
句  其二 呂蒙正 
挑盡寒燈夢不成。
句  其三 呂蒙正 
撥盡寒爐一夜灰。
鴻溝和呂聖功韻 曾璉 
王霸興亡劫幾塵，鴻溝依舊鎖寒雲。不將帝業追三代，祇把河山割半分。故壘已隨流水盡，歸鴉空带夕陽曛。西風立馬頻回首，那忍猿聲隔岸聞。
贈張詠 傅霖 
忍把浮名賣却閑，門前流水對青山。青山不語人無事，門外風花任往還。
題壁 傅霖 
寒蛬入夜忙催織，戴勝春深苦勸耕。人若無心濟天下，不知蟲鳥有何情。
句 益州綠事參軍 
秋光都似宦情薄，山色不如歸興濃。
和張乖崖 太學生 
四窗滅盡讀書燈，窗外唯聞步鐸聲。辜負江山好明月，閑來此地趁虛名。
悼蜀四十韻 張詠 
蜀國富且庶，風俗矜浮薄。奢僭極珠貝，狂佚務娛樂。虹橋吐飛泉，煙柳閉朱閣。燭影逐星沈，歌聲和月落。鬭雞破百萬，呼盧縱大噱。遊女白玉璫，驕馬黄金絡。酒肆夜不扃，花市春慚怍。禾稼暮雲連，紈繡淑氣錯。熙熙三十年，光景倏如昨。天道本害盈，侈極禍必作。當時布政者，岡思救民瘼。不能宣淳化，移風復儉約。情性非方直，多爲聲色著。從欲竊虛譽，隨性縱貪攫。蠶食生靈肌，作威恣暴虐。佞岡天子聽，所利唯剝削。一方仇恨興，千里攘臂躍。火氣烘寒空，雪彩揮蓮鍔。無人能却敵，何暇施擊柝。害物黜貨輩，皆爲白刃爍。瓦礫積臺榭，荆棘迷城郭。里第鎖苔蕪，庭軒喧燕雀。斗粟金帛市，束蒭羅綺博。悲夫驕奢民，不能飽葵藿。朝廷命元戎，帥師盪兇惡。虎旅一以至，梟巢一何弱。燎毛焰晶熒，破竹鋒熠爚。兵驕不可戢，殺人如戲謔。悼耄皆麗誅，玉石何所度。朱能翦强暴，爭先謀剽掠。良民生計空，賒死心隕穫。四野搆豺狼，五畝孰耕鑿。出師不以律，餘孽何由却。鄙夫熾蜂蠆，寡術能籠絡。邊陲未肅清，胡顔食天爵。世方尚奔競，誰復振謇諤。黄屋遠萬里，九重高寥廓。時稱多英雄，才豈無衛霍。近聞命良臣，拭目觀奇略。
勸學 張詠 
大化不自言，委之在英才。玄門非有閉，苦學當自開。世上百代名，莫遣寒如灰。晨雞固自勉，男子胡爲哉。胸中一片地，無使容纖埃。海鷗尚可狎，人世何嫌猜。勤慎君子職，顔閔如瓊瑰。剋薄小人事，斯輩真可哀。放蕩功不遂，滿盈身亦災。將心須內疚，禍福本無媒。
愍農 張詠 
悠悠世事稱無窮，千靈萬象生虛空。活人性命由百穀，還須著意在耕農。自有奸民逃禁律，農夫倍費耕田力。青巾短褐皮膚乾，不避霜風與毒日。暮即耕兮朝即耘，東坻南壠無閑人。春秋生成一百倍，天下三分二分貧。天意昭昭憐下土，英賢比跡生寰宇。懲奸濟美號長材，來救黎元暗中苦。我聞愍農之要簡而平，先銷坐食防兼并。更禁貪官與豪吏，愍農之道方始行。
緝書齋 張詠 
綠流北面桃花中，書齋閑鎖塵蒙籠。紗窗挂戶明月空，階前草深鳴細蟲。千書閟久陰生蠹，治世之文欲無緒。彫梁語燕不復歸，華池皓鶴先飛去。我來憩駕吟青春，呼奴嘯匠連揮斤。一日整庭戶，二日芟荆榛。薙草留蕙若，掃逕連松筠。千花萬木似得意，幽香細韻來相親。衆口藉藉道，一以如初新。伊余世上耽書客，古今萬事羅胸臆。運海摶風當振翼，任是青天更高碧。
陽春曲 張詠 
東風習習吹庭樹，知道春權移日馭。青紅獨解露春心，凝冷無言避春去。大有閒階白日長，清詞麗句祝春皇。春皇不肯論功烈，惟有年年君道昌。
勸酒惜別 張詠 
春日遲遲輾空碧，綠楊紅杏描春色。人生年少不再來，莫把青春枉拋擲。思之可不令人驚，中有萬恨千愁并。今日就花始暢飲，座中行客酸離情。我欲爲君舞長劍，劍歌苦悲人苦厭。我欲爲君彈瑶琴，淳風死去無回心。不如轉海爲飲花爲幄，贏取青春片時樂。明朝匹馬嘶春風，洛陽花發臙脂紅。車馳馬走狂似沸，家家帳幕臨晴空。天子盛明君正少，勿恨功名苦不早。富貴有時來，偷閒强歡笑。莫與離憂賈生老。
解嘲 張詠 
我本高陽徒，平生意氣凌清虛。詞鋒即日未見試，壯年束手來窮途。蛟龍豈是池中物，風雨不夾狂不得。五都年少莫相猜，鸞鳳雞犬非朋儕。志士抱全節，愚下焉復知。寧作鸞鳳饑，不爲雞犬肥。君不見淮陰漢將未逢時，市人頗解相輕欺。又不聞宣尼孜孜救亂治，厄宋圍陳亦何已。往者尚有然，余生勿多恥。休誇捷給饒聲光，莫以柔滑勝剛方。我愛前賢似松柏，肯隨秋草凋寒霜。道在康民致堯禹，豈要常徒論可否。興來轉脚上青雲，何必贏馿苦相侮。
師鳳謠 張詠 
我聞丹山之鳳非有八翼四足兮，又何羽毛之稱奇。蓋仁於不殺，義於知時。既信厚於動止，而淳音其用希，是以衆鳥樂而從之。吾疾夫世之小人兮，曾不知仁義之所爲。幫卷耳蹙頸背而疾走兮，吾鳳之師。
驚棲曲 張詠 
天昏昏，月娟娟，驚棲之烏伊啞而翩翾。豈非海寒天風惡，扶桑半折枝巢落。又非鵰鶚之不仁，鄧林何苦難容身。吁嚱哉，雛雛弄翼出蓬蒿，欲就鸞凰高壘巢。安巢待何時，平林容低枝。低枝苦賤良可越，却厭爭飛笑鵜鴂。星稀夜寒啼轉多，恐作枝間斷腸血。人生功名難與期，聽之永夜生憂思。援琴欲理驚棲曲，調苦聲悲不相續。
贈劉吉 張詠 
天地有至私，劉生與英氣。學必摘其真，文能取諸類。叫回堯舜天，聒破周孔耳。通寒不我知，要在歡生意。居危不苟全，憑艱立忠義。歸國有賢名，天子聞之喜。倒海塞橫流，掀天建高議。冒死雪忠臣，讜言警貴侍。四海多壯夫，望風毛骨起。如今竟陵城，榷司茶菽利。鶴情終是孤，仁性困亦至。勞勞憂衆民，咄咄駡貪吏。方期與叫閽，此實不可棄。如何不自持，稍負纖人累。酣歌引酒徒，亂入垂楊市。狂來拔劍舞，踏破青苔地。羣口咤若奇，我心憂爾碎。請料高陽徒，何如東山器。請料酒仙人，何如留侯志。去矣劉跋江，深心自爲計。
送韓使君赴任越州十一韻 張詠 
聖皇憂越人，與之求良牧。矗侯簡帝心，受詔荒東服。再拜陳苦詞，臣生非碌碌。未得滅匈奴，雖榮亦爲辱。戎醜方款盟，宸恩倦兵黷。難展窮北威，遂作東南福。況有重慎資，足致奸巢覆。況有明恕懷，可使夷人伏。行歌烟靄空，坐嘯江山綠。無憂報政遲，只怕徵還速。他日遺遠書，幸勿忘蘭菊。
留別博州推官楊丹 張詠 
郊亭欲別時，霜葉翻空日。男兒志在乘長風，去便離憂慘顔色。鏌鋣煌煌對尊酒，醉舞不成空握手。恥唱悠悠易水歌，羞折絲絲關外柳。我欲爲君操峻節，研清詞，古來賢聖同驅馳。連城白璧不足道，濟時才略爲藩籬。一以答惠貺，再欲酬心知。從今明月夜，應有遠相思。
淮西敘別 張詠 
天門高兮未我揭，驅馬淮西阻風雪。高陽狂客夜敲門，清談大笑傾金尊。一飲使君樓，騰騰醉未休。再約娛賓曲，歌舞喧耳目。宛若是子之哲兮，精神多崛奇。穆矣簪纓之後兮，動止饒令儀。繁花不染君子道，大鵬自有飛鳴時。何顧我之彌彌，不可無言而辭。
淮西有答 張詠 
天教明道知經綸，只在尊君兼庇民。鶴板未徵身且賤，輕車素珮遊紅塵。飄飄颻颻齊與魯，半醉半醒陳復楚。夜倚西風拔劍舞，拔劍舞，擊劍歌，青雲路遥心奈何。
寄晁同年 張詠 
昔同白日昇穹碧，還同水國司民籍。三年不見頻寄書，兩月相過忘行役。桃花江上雪霏霏，黄鶴樓中風力微。幽勝逼人魂欲飛，此時不醉無與歸。人間美事應有主，別馬蹄霑邊塞土。南樓一望心凄迷，昨夜疏簷滴寒雨。休誇筆力敺真風，勿憶雲山千萬重。但偶西風一行雁，殺青相問莫辭慵。
寄程說傅逸人 張詠 
綠楊陰映長楸道，桃杏初花紅影小。手扶大白口談天，得意相歡不知老。一從召入金馬門，三載長纓事邊徼。幾欲含毫寄別離，悠悠亂思如芳草。
與進士宋嚴話別 張詠 
人之相知須知心，心通道氣情轉深。凌山跨陸不道遠，躡屩佩劍來相尋。感君見我開口笑，把臂要我談王道。幾度微言似愜心，投杯著地推案叫。此事置之無復言，且須舉樂催金船。人生通塞未可保，莫將閒事縈心田。興盡忽告去，挑燈夜如何。彈琴起雙舞，拍手聊長歌。我輩本無流俗態，不教離恨上眉多。
贈聶堯 張詠 
聶堯懷抱何翹然，遊心聖道三十年。智泉湍激橫碧海，文山奇崛凌青天。神充氣溢眸子好，常談盡是經綸道。早求入用活蒼黔，莫向塵中虛自老。
酬所知 張詠 
皇風浩蕩吹天地，天下英髦連鳳起。海鵬一飛一萬里，三尺微風何足謂。
送張及三人赴舉 張詠 
才雄揚子雲，古稱蜀川秀。千載遺英聲，三賢繼其後。文章積學成，孝友亦天授。遠郡得充庭，期將免固陋。
蕭蘭 張詠 
種蕭芳蘭中，蕭生蘭亦瘁。它日秋風來，蕭蘭一齊敗。自古賢者心，所憂在民泰。不復夢周公，中夜獨慷慨。
東門行 張詠 
茫茫六合生萬靈，周公孔子留賢名。伊余志尚未著調，秋風拔劍東門行。金龜典酒知是誰，逢君使我抬雙眉。眼前萬事不足問，要須醉倒高陽池。
白駒謠 張詠 
白駒如龍兮逶而迤，紅韁未絆兮天之涯。秋風萬里思鄉時，傷離羣兮嘶復悲。
憫旱 張詠 
皇天詔龍司下土，穀苗乾死天未雨。如何不念蒼生苦，村落𣀃𣀃椎旱鼓。
結交 張詠 
古人死恨爲交難，交心不移誠可歡。須知闇水生波瀾，壯夫一欲摧心肝。
祛惑 張詠 
過與夜光不肯要，捉得泥丸弄到老。因嗟蜀望無胸懷，至今號作思歸鳥。
酣飲 張詠 
不敢指天象，象中皆有神。不敢說人事，謾致奸邪嗔。豈若內酣飲，兀然陶吾真。吾真小不見，吾真大無倫。真苟無所適，亦免招悲辛。堪笑古人愚，刺轢徒殞身。
二月二日遊寶曆寺馬上作 張詠 
春遊千萬家，美女顔如花。三三兩兩映花立，飄颻盡似乘烟霞。我身豈比浮遊輩，蜀地重來治凋瘵。見人非理即傷嗟，見人歡樂生慈愛。花間歌管媚春陽，花外行人欲斷腸。更覺花心妒蘭麝，風來繞郭聞輕香。昔賢孜孜戒驕蕩，猖狂不是風流樣。但使家肥存禮讓，歲歲春光好遊賞。
書園吏申花開榜子 張詠 
後園花開紅滿枝，太守倦遊紅不知。看花小吏報花信，太守茫然心忽悲。頭上光陰瞥爾過，昨日少年今老大。見說花間舞蝶狂，翻飛更著遊蜂和。
孟孟詞 張詠 
胡中不識春時節，門外春迴花未發。奴家聞道漢宮春，遥望南天拜新月。拜新月，攢雙眉。別部胡茄聲亦悲，低頭自歎胡無知。
筵上贈小英 張詠 
天教傳百花，摶作小英明如花。住近桃花坊北面，門庭掩映如仙家。美人宜稱言不得，龍腦熏衣香入骨。維揚軟縠如雲英，毫郡輕紗若蟬翼。我疑天上婺女星之精，偷入筵中名小英。又疑王母侍兒初失意，謫向人間爲飲妓。不然何得膚如紅玉初碾成，眼似秋波雙臉橫。舞態因風欲飛去，歌聲遏雲長且清。有時歌罷下香砌，幾人魂魄遥相驚。人看小英心不足，我看小英心本足。爲我高歌送一杯，我今贈爾新翻曲。
登崇陽縣北峰亭 張詠 
高榭臨公宅，凭軒萬木秋。亂雲橫島嶼，鳴雁下汀州。到此欲長醉，何門銷舊愁。若爲陶靖節，容易賦歸休。
登崇陽縣美美亭 張詠 
萬象盤迴處，年來此創亭。喧闐當邑地，清絕倚禪扃。砌迥波流碧，空凉洞壑青。人家晴渡口，漁釣暖沙汀。岸竹風成韻，皋禽曉曬翎。栽花多是藥，題壁半書經。遠客憑銷恨，高僧與勒銘。掃苔朝復暮，閑日醉還醒。不可窮吟思，將須列畫屏。浮虛莫輕賞，美美獨丁寧。
縣齋秋夕 張詠 
才薄難勝任，空銷懶惰情。公堂羣吏散，苔地亂蛩聲。隔歲鄉書絕，新寒酒病生。方今聖明代，不敢話辭榮。
登黄鶴樓 張詠 
重重軒檻與雲平，一度登臨萬想生。黄鶴信稀烟樹老，碧魂亂晚風清。何年紫陌紅塵息，終日空江白浪聲。莫道安邦是高致，此身終約到蓬瀛。
新秦遣懷 張詠 
貂褐久從戎，因令筆硯慵。梳中見白髮，枕上憶孤峰。風動沙昏畫，寒多雪折松。此心無與問，長願酒盈鐘。
登麟州城樓 張詠 
莫問戎庭苦，高欄是夕攀。時清官事少，邊靜戍人閒。雉堞臨寒水，穹廬倚亂山。皇恩正無外，不擬更移關。
郡齋秋夕 張詠 
久負嵩雲約，年來半白頭。風驚落葉夕，雨滴戍城秋。調古將誰合，心狂謾自愁。遲迴不能寐，重起凭危樓。
鄴中留別平仲 張詠 
聞說懷經濟，乘閒過隠廬。話言殊不逆，交分合何如。道愧將時背，心非與世疏。凄凄重惜別，蟬噪古槐初。
至道乙未蜀中送人東歸 張詠 
綠楊陰裏卓旌旃，一曲離歌獨泫然。顧我無才狂似鹿，羨君清節直如弦。錦城冠難初平日，帝里春和入謁天。好竭忠誠佐真主，莫教尋佞苦妨賢。
再任蜀川感懷 張詠 
官職過身鬢已衰，傍人應訝退休遲。從來蜀地稱難制，此是君恩豈合違。兵火因由難即問，郡城牢落不勝悲。無煩苦意思諸葛，只可頒條使衆知。
蜀中傷陳恕左丞 張詠 
英賢去世世同悲，管葛才能更比誰。心盡西山離隠後，名喧深殿受恩時。謀猷不枉稱人傑，精審真堪作吏師。漫就高原向東哭，路長天遠豈能知。
寄傅逸人 張詠 
鷗鷺憐疏野，朝昏繞戶飛。有誰知此意，獨立對斜暉。落葉堆荒徑，澄泉照白衣。聖郡方急善，應好下魚磯。
每憶家園樂蜀中寄傅逸人  其一 張詠 
每憶家園樂，當年枉用心。翻身期濟物，明代已腰金。守道知無取，防奸似不任。休今得休去，誰肯羨爲霖。
每憶家園樂蜀中寄傅逸人  其二 張詠 
每憶家園樂，名賢共里閭。劇談祛夜瘧，幽夢得鄉書。漸長性情懶，隔年音信疏。終嫌累高節，不得薦相如。
送張及之任穀城 張詠 
不求灼灼不卑垂，自愛先賢力自爲。德行舊多鄉曲譽，文章新受聖皇知。辭親西國春方好，去路千峰鶴亦隨。若到縣封修政術，漢南良牧是元龜。
送趙寺丞罷秩遊青城山 張詠 
公餘長閉目，只是老心情。聞道尋山去，連忙出戶迎。好峰須到頂，靈跡要知名。迴日從容說，余將少解酲。
金陵郡齋述懷 張詠 
傍人往往羨清途，野逸情懷亦自扶。官舍四邊多種竹，潮溝一面近生蘆。病嫌見客低徊甚，老覺臨官氣味麤。不信浮名是身累，有時閒撚白髭鬚。
郡齋書情寄仙遊張及 張詠 
老去慵仍甚，榮名舊日疏。又因經歲病，不答故人書。閉閤僧歸後，看山吏散初。何因問心跡，之子最相於。
淮陽書懷寄朝中親舊 張詠 
聖恩重疊念龍鐘，新賜淮陽地望崇。纔有筋骸堪策杖，更無情緒可憂公。日思舊隠歸何計，或問前程笑指空。昨日凭高向西望，滿川烟樹雨濛濛。
遊趙氏西園 張詠 
蜀中春艷世間殊，比竝陳園恐未如。數里花光浮暖日，六街塵浄見香車。翻空雅樂催歡處，入格新詩上板初。方信承平無一事，淮陽閒殺老尚書。
上楊大諫 張詠 
東南雲物異，端正産賢人。才大可高古，名雄始入秦。文江橫舫檝，藝圃剗荆榛。民事憂偏切，金門老更親。天教任孤直，帝亦賞清貧。功業榮書史，銓題洽縉紳。苦聞辭祿綬，遠擬訪仙真。却顧希顔者，遲留塞草春。
寄田錫舍人 張詠 
當年心計此心知，忽忽逢人亦自疑。枉是憂公生白髮，有何長略謝清時。林僧已怪抽身晚，朝侶猶嫌到闕遲。多喜通規識幽抱，路遥無處寄相思。
寄潭州劉郎中 張詠 
宦途聲稱舊便蕃，朝列皆推比竝難。受任已過唐刺史，結銜猶是漢郎官。遥知萬井嗟何暮，酷愛諸峰病亦看。老大情懷更多感，相思重疊倚危欄。
寄柏閣宗涓上人 張詠 
周衰風雅言爲，詩匠著禪衣。身世閒雲片，烟霞共鶴歸。引泉凉月動，掃徑落花飛。自信干時拙，終求對掩扉。
寄郝太沖 張詠 
閒愁休問意休疑，此事關身合再思。心靜易求長世法，氣狂難與少年時。新編到底將何用，舊好如今更有誰。猶憶公堂秋會否，繞窗寒竹夜風吹。
送別蘇寺丞 張詠 
公身多不定，何路慰飄離。莫以微言合，苦將幽思悲。山程朝醉少，雪屋夜眠遲。即問逢春約，芳菲折贈誰。
送別祝隠士 張詠 
龍鐘塵滿衣，特特叩柴扉。暫慰經年別，人驚千里歸。山川秋末後，風雪雁來稀。莫便長休去，明時待發揮。
送馬道人歸天台 張詠 
逢山長欲便辭榮，見說天台益自驚。絕頂要歸終久住，此時無計伴師行。囊携鼎藥身難老，路接仙橋眼更明。莫笑宦途滋味薄，五湖曾有片帆輕。
送人北遊 張詠 
慈親別幾時，又作北遊期。萬馬方征虜，單車欲訪誰。遠身孤劍共，幽抱素琴知。應渡黄河夕，波濤驚夢思。
歸越東舊隠留別秦中知己 張詠 
客亭楊柳葉初殘，歌咽秋空慘別顔。吟愛好峰歸越路，醉衝寒雨出秦關。烟蘿庭戶重栖倚，漁浦人家舊往還。縱使功名無分得，免教心在怨尤間。
送祝隠者 張詠 
當年辭聘幣，高卧魯郊西。道與常流別，名將往哲齊。細蟲喧四壁，芳草暗前蹊。猶有談玄叟，時時一杖藜。
贈孫曹二生 張詠 
西洛繁華外，幽奇二隠同。喧卑不主耳，賢達許高風。宮水當門落，僧園舊徑通。看書悲往事，坐石嘯晴空。世界搜吟內，山川曠望中。憂人過憂己，豈是卧雲翁。
郊居會傅逸人 張詠 
久客倦驚魂，田居乞塹安。義寧忘力學，貧要奉親歡。枕外河聲老，門前野色寬。支流狂繞砌，叢葦品當欄。書葉招鄰彥，扶筇話肺肝。吟懷難契遇，醉語動辛酸。隠几歲時變，凭軒雷雨殘。致君須有分，會此擲魚竿。
再會傳逸人 張詠 
分到知心死不輕，幾年曾是愴離情。微風吹雨雁初下，落葉滿階蟲正鳴。時靜苦嫌論劍略，簟凉頻喜轉琴聲。從來共約雲泉老，肯向人間占好名。
貽傅逸人 張詠 
少年名節動人羣，避俗深居積水濆。幾爲典衣留遠客，半來欹枕看閒雲。門連酒舍青苔滑，路近沙汀白鳥分。誰道無心活黎庶，數篇新製詠南薰。
郊居寄朝中知己 張詠 
年來流水壞平田，客徑窮愁自可憐。汀葦亂摇寒夜雨，沙鷗閒弄夕陽天。狂嫌濁酒難成醉，冷笑清詩不直錢。碧落故人知我否，幾回相憶上漁船。
懷張白逸人 張詠 
昔年吟社偶通鄰，常貴高風入格真。名好已期天共歇，性孤翻與世無親。梁園醉別花燒眼，楚寺秋歸鶴伴身。從此幽懷不能說，五湖烟月二京塵。
訪有不遇 張詠 
舊徑莓苔合，兒童獨閉門。踏霜歸遠店，凉月照空尊。雁響蒹葭浦，風驚橘柚村。知音在何處，凝寂欲銷魂。
和人惜春 張詠 
白日不塹住，催春去忽賒。頻須傾綠蟻，未忍掃殘花。漸恐凋雙鬢，堪驚遠別家。歌臺重一望，烟柳數行斜。
酬宗人殿院見示詩集 張詠 
句好如天設，看來字字精。功夫能到此，心意可知清。已得風雅正，任從時士輕。何當較才用，期與二南并。
依韻答人九華山圖 張詠  九华山
每憶眠雲處，當簷列翠屏。有時聊極目，盡日坐忘形。去此心惟苦，懸圖恨忽醒。數峰秋欲活，虛籟夜重聽。地鎮三吳遠，天連萬古青。幾人曾得道，是草即通靈。松鶴閒窺鼎，龕僧闇誦經。終須卜長往，迴首謝明庭。
和人登朗州江亭 張詠 
城上江亭簇暮烟，城根老樹浸江瀾。何人臨靜夜歌罷，獨客凭高秋興寬。直下路通諸國遠，偏東山隔半溪寒。漁翁似會清吟意，笑逐江鷗過淺灘。
答人惠四明山蕉葉扇 張詠 
團團休復頌齊紈，蕉葉精新舉世傳。更愛四明來處異，可量三伏用時便。已無酷暑侵肌骨，肯放青蠅觸几筵。因藉仁風慰黎庶，寧知不及古人賢。
旅懷 張詠 
移文休誚客衣塵，欲去終慚未了身。一夕亂蛩驚別恨，滿階紅葉愴吟神。東周住久知音少，白社拋來舊業貧。猶喜陶潛繞籬菊，带霜開得數枝新。
洛中寓居 張詠 
風塵籍籍伴窮迷，旋賃高齋洛水西。綠樹不知遊子恨，夕陽閒引杜鵑啼。苔侵舊徑來人絕，花滿南軒翠竹低。自笑詩書冷無味，抱琴階下草萋萋。
公暇偶作 張詠 
世情多與道相違，偶忽公閒便息機。貪競已從心下絕，愛憎還覺眼中稀。時文鍊漉教歸正，聖易參研盡入微。本要資身兼報國，安知四十九年非。
舟行感懷 張詠 
風帆江上往來頻，漁叟應多笑此身。自愧無才酬聖澤，已甘行樂負青春。疲贏未復空忘味，綱緒難條欲問津。更擬傾盃祝天地，世間不用長奸人。
舟次辰陽 張詠 
昔賢勞苦爲憂官，我自無才欲忘餐。鳴棹幾程灘勢惡，宿亭一夜雨聲寒。山連古洞蠻烟合，地落秋畬楚俗歡。雖指公餘便東下，好峰猶得捲簾看。
遊桃源觀 張詠 
一從仙去失仙源，樹老臺荒又幾番。塵世莫嗟無分到，星壇空自有名存。竹邊風建秋醒眼，花底泉香夜斷魂。多少尋真舊題處，我來重與拂苔痕。
舟中晚望桃源山 張詠 
仙山初指眼初明，倚棹因妨半日程。雲裏未忘尋去路，世間爭合有浮名。巖空闇老松千尺，天靜時聞鶴一聲。更謝暮霞憐惜別，滿坡紅影照崢嶸。
幽居 張詠 
落花時節掩關初，請絕江城舊酒徒。滿屋烟霞春睡足，一溪風雨夜燈孤。易中有象閑消息，身外無求免歎吁。多謝巖僧頻見訪，欲迴流水又踟躕。
旅懷 張詠 
儒術精窮久，風塵鬢欲衰。知音豈易得，搔首獨何爲。寓舍思親處，秋原墜葉時。樂天吟更苦，笑殺五陵兒。
吳宮石四正題曰醉石、曬藥石、翫月臺、朝天壇 張詠 
何人移置向何年，牢落空庭見斷頑。竹外松間滋澹竚，土昏苔染更斕斑。貪憐翫月名偏好，莫問朝天信不還。閒醉閒吟聊自得，漸無魂夢憶歸山。
旅中感懷 張詠 
人世貪名豈是閒，幾回思算幾凄然。故鄉路遠不得信，寒月夜來還復圓。霜趁悲鴻歸楚澤，風移殘燒下秦川。莫言酒作銷憂物，更有新詩一兩篇。
退居近墅 張詠 
選得烟村寄掩扉，拙謀翻似解忘機。名場未入老將至，鄉信不來春欲歸。窗背晚陰黄鳥語，簟橫幽徑落花飛。何由盡會蒼蒼意，時復携筇上翠微。
歸隠嵩陽 張詠 
浮世事無限，何須要到頭。壯心爲客盡，孤跡卧雲休。匣劍已全棄，林僧亦少酬。從來愁恨意，乞待外人愁。
本農 張詠 
奢競苦不息，生民只有冤。誰搜元化窟，鑿斷麗華根。使絕侵奪苦，著爲明聖恩。何煩重師古，即此是羲軒。
喜雨 張詠 
救旱功何遠，淋漓晝復昏。風雷潛助勢，草木豈知恩。積靄消殘影，枯源漲舊痕。朗吟渾得意，重起凭前軒。
秋霖 張詠 
觸石便溟濛，經旬失遠空。深疑竹箭浪，兼起蓼花風。浄長苔痕綠，寒催木葉紅。蒼蒼不可問，惆悵漢陵東。
庭竹 張詠 
挺秀誠堪貴，蕭疏在蘚庭。小桃遮不得，深雪放教青。射影池光冷，聲敲鶴夢醒。牽吟莫可極，重寫上前屏。
朝日蓮 張詠 
少得方爲貴，根莖豈異蓮。高低全頼水，舒卷自知天。已任羣芳妒，難妨後笑偏。向明終有待，呈艷不爭先。愛重頻移席，徵求苦費錢。蘭蓀饒酷烈，桃杏愧奢妍。應瑞花中絕，標名世上傳。須栽禁池內，用表太平年。
弱柳 張詠 
枝莖何弱種何緣，著架扶持勢可憐。但見低垂長衛足，更無疏疏欲參天。離情謾指千條線，野興堪驚一點烟。最惜柔謙似君子，夜凉重起繞欄邊。
曲湖種柳 張詠 
曲湖連曲接平蕪，前事因循好歎吁。不見有源堪畎鑿，便來此地費工夫。蛙能聚響難停息，蓮本含香舊已無。夾岸近教多種柳，少延春色向城隅。
新移蓼花 張詠 
蓼叢疏淡老相宜，移傍清流曲岸西。紅穗已霑巫峽雨，綠痕猶带錦江泥。吟狂不覺驚幽鷺，立困翻疑在舊谿。官滿便應離此去，可憐心緒更難齊。
秋日登美美亭 張詠 
野人官職與心違，何況經年未得歸。一夕秋風無限思，偶來凭檻到斜暉。
縣齋感懷二首  其一 張詠 
前朝官政似無端，彭澤先生百日還。堪愧崇陽九河客，明時不敢自歸山。
縣齋感懷二首  其二 張詠 
傍人休愛命皇華，即問何能報國家。長憶鄉園舊廬舍，會須拋印自鋤瓜。
寄高主簿 張詠 
青霄數日路歧通，何惜江頭暫駐蹤。猶有同來未歸者，縣齋寥落倚千峰。
同韋主簿祈雨 張詠 
棲鸞聲譽喧羣口，擲地辭華衆莫儔。□□□□□禱處，萬家瞻仰□□□。
新市驛別郭同年 張詠 
驛亭門外敘分携，酒盡揚鞭淚濕衣。莫訝臨歧再迴首，江山重疊故人稀。
早發鄂渚 張詠 
五里亭東曉色分，數峰連絡倚青雲。迴頭却愧公車役，孤負滄洲野鶴羣。
晚泊長臺驛 張詠 
驛亭斜掩楚城東，滿引濃醪勸諫慵。自戀明時休未得，好山非是不相容。
新秦送人東歸 張詠 
郡齋空古塞垣西，纔喜相逢又解携。若值山東豪俠問，嵇生慵更作書題。
相州官舍 張詠 
林木千重閉郡樓，西山濃翠去無由。思量自古逃名者，多少清閒到白頭。
赴職荆湖途中作 張詠 
闕下過從禮數頻，到官憂事更勞神。每逢山驛連宵住，似待孤雲憫此身。
杭州一百五日水心亭留題 張詠 
湖邊三月百花紅，湖上遊人處處通。莫怪此渠來便去，都緣心地似虛空。
夫差廟 張詠 
由來邪正是安危，不信忠廊任伯嚭。自古家家有容冶，何須亡國殢西施。
過華山懷白雲陳先生 張詠 
性愚不肯林泉住，强要清流擬致君。今日星馳劍南去，迴頭慚愧華山雲。
途中 張詠 
人情到底重官榮，見我東歸夾路迎。不免舊溪高士笑，天真喪盡得浮名。
驪山感事 張詠 
古來仁聖最憂多，合倚承平縱逸麽。行幸未停歌未闋，羯胡兵已渡黄河。
再任益州迴留題劍門石壁 張詠 
劍門山勢碧摩天，匹馬重來鬢已斑。多頼皇明燭幽遠，兩川無事得生還。
洛中 張詠 
翠輦西巡未有期，玉樓烟鎖鳳參差。可憐三月花如錦，狂殺滿城年少兒。
舟行 張詠 
江邊烟草濕烟江，沙白頻翹鷺一雙。□細不知吟愛甚，雨中時起閉船窗。
峽路阻風 張詠 
嵩雲草草失前期，佐主無才鬢有絲。牢落江灘阻風夜，峽猿聲裏坐多時。
過武陵溪二首  其一 張詠 
生平苦愛山兼水，南國晴凝儘可携。即問世間誰見我，扁舟初下武陵溪。
過武陵溪二首  其二 張詠 
武陵山下水沖溶，往事追尋興莫窮。欲就漁人問閒趣，葉舟齊過蓼灣東。
桃源觀 張詠 
簷下山光砌下苔，人間重遇眼重開。舊林諸子休移誚，已許孤雲作計迴。
夜坐 張詠 
流水涓涓落砌莎，竹窗殘月冷無多。傍人不念思鄉苦，獨奏南樓一曲歌。
弔屈原 張詠 
楚王不識聖人風，縱有英賢志少通。可惜靈均好才術，一身空死亂離中。
苦熱 張詠 
赫日炎炎爍遠窗，泉邊樹底亦無風。行人莫便多辭苦，猶勝東郊炙背翁。
雨夜  其一 張詠 
四簷寒雨滴秋聲，醉起重挑背壁燈。世事不窮身不定，令人閒憶虎谿僧。
雨夜  其二 張詠 
簾幕蕭蕭竹院深，客懷孤寂伴燈吟。無端一夜空階雨，滴破思鄉萬里心。
諭意 張詠 
但求報國莫求名，說著陰功是有情。楚漢既分寰宇定，留侯先意便辭榮。
方竹  其一 張詠 
笋從初籜已方堅，峻節凌霜更可憐。爲報世間邪佞者，如何不似竹枝賢。
方竹  其二 張詠 
枝枝方直綠參參，林葉疏紅始見心。却恐當時惡圓佞，結根遥向楚雲深。
方竹杖寄蘇內翰 張詠 
一尋方直剪湘烟，欲寄先愁見賞難。指佞扶危兩堪試，惟憑不作瘦藤看。
柳枝詞七首  其一 張詠 
玉門關外絮飛空，破虜營前畫影濃。可便消兵無好術，忍教攀折怨春風。
柳枝詞七首  其二 張詠 
青連遠戍和烟重，靜映疏櫳窣縷輕。遊子不歸春夢斷，南軒一樹有啼鸞。
柳枝詞七首  其三 張詠 
遠映天街近繞池，長條無力自相依。上陽宮女愁方絕，又是東風有絮飛。
柳枝詞七首  其四 張詠 
輕柔多稱地多宜，纔種纖桃又引枝。不及垂陰向黎庶，春風一路送亡隋。
柳枝詞七首  其五 張詠 
海潮聲裏越谿頭，誰種千株夾亂流。安是辭榮同范蠡，綠絲和雨繫扁舟。
柳枝詞七首  其六 張詠 
帳偃纓垂已有名，水邊花外更分明。前賢可得輕詞句，幾變新聲入鄭聲。
柳枝詞七首  其七 張詠 
吳王愛重爲遊從，歲歲添栽後苑中。家國旋亡臺榭毀，數株臨水尚牽風。
和人牡丹 張詠 
桃源分散恨無期，忽意江城見有時。歌繞醉圍拋不得，幾人終夜起題詩。
寄傅逸人 張詠 
當年失脚下魚磯，苦爲明朝未得歸。寄語巢由莫相笑，此心不是愛輕肥。
闕下寄傅逸人 張詠 
疏疏蘆葦映門牆，更有新秋膾味長。何事輕拋來帝里，至今魂夢繞寒塘。
秋日寄友人 張詠 
柳條風暖會吟時，林下池邊屐齒移。別後過從更疏懶，暮蟬嘹亂不勝悲。
送別王秘丞 張詠 
帝鄉三十年前別，江外相逢鬢已衰。清論未窮行計速，爲君臨水立多時。
送別李司直 張詠 
亭下依微見遠村，亭中離恨若爲論。數聲歌罷揚帆去，民吏相看有淚痕。
送魏道士 張詠 
江上蕭蕭木葉飛，天台狂客杖藜歸。莫嫌俗吏勤相顧，曾是嵩陽舊掩扉。
答劉道人 張詠 
嵩陽峰底洞中天，曾共浮丘對掩關。知道高閒少兼濟，折腰從此到人間。
暮春憶友人 張詠 
楊花零落暮春風，醉起南軒夕照紅。閒倚焦桐坐無語，故人相隔海門東。
遣興勉友人 張詠 
人生三萬六千日，二萬日中愁苦身。惟有無心消遣得，有心到了是癡人。
謝雲居山人草鞋 張詠 
雲居山客草爲鞋，路轉千峰此寄來。昨日公餘偷步躡，萬端心緒憶天台。
請人畫嵩山圖 張詠 
嵩陽三十六峰寒，向爲明時隠遁難。却顧事繁思不及，如何與作畫圖看。
鷺鸞 張詠 
碧蘆風暖健精神，烟澹烟濃片影分。天怪覓魚心未足，不教名興鶴同羣。
聞鷓鶘 張詠 
畫中曾見曲中聞，不是傷情即斷魂。北客南來心未穩，數聲相應過前村。
孤舟 張詠 
汴水湯湯，維舟中央。其去也茫茫，其來也茫茫。與其濟兮，焉知古之人不同舟而樂康。
館中新蟬 張詠 
脫塵還與比仙遊，露腹何妨近品流。嫩殻半遺紅藥地，細聲偏傍綠楊樓。詩家取象吟難盡，畫格偷真意不休。正好儒林擬緌紼，憑欄無苦預悲秋。
鶴 張詠 
共憐潔白本天姿，縱在泥塵性不卑。況是稻粱厭足日，好尋烟月却歸時。跡參詩雅何年盡，名繫仙經四海知。應到崑丘指來歷，曾陪鴛鷺浴華池。
闕下元夕令領寄大有 張詠 
月華瀟洒始徘徊，時起平津雅宴開。照座玉山皆俊彩，驚人綺句盡仙才。秋風未泛鴟夷檝，浮世皆登郢隗臺。的被鄰翁深鄙誚，尚迷繁盛不歸來。
竹 張詠 
卷簾陰薄漏山色，欹枕韻疑寒雨聲。春晚不知桃李謝，歲寒非避雪霜深。
發冷水鋪 張詠 
冷水東南去路賒，水邊山掩見人家。無端下馬尋幽處，鷗鷺飛飛出荻花。
句  其一 張詠 
莫嗟黑鬢從頭白，終見黄河到底清。
句  其二 張詠 
滿屋烟霞春睡足，一溪風雨夜燈孤。
存目  其一 張詠 
詩題：伍員廟首句：胥也應無憾。
存目  其二 張詠 
詩題：泰伯廟首句：至德本無名。
奉和小園獨坐偶賦所懷 李至 
歌舞林亭不外求，朝迴多著道衣遊。薔薇點綴勾欄好，薜荔攀緣怪石幽。泥浸落花紅片濕，鳥啼深樹綠陰稠。春風去便還經歲，莫負芳菲醉即休。
至啟伏蒙僕射相公以小子近司靶閣罕扣蕪音忽徵庸陋之詞蓋示記憐之旨特貽篇什俯耀行藏捧翫無猒感戴交切謹依高韻奉和聊抒下情 李至 
什句無騷雅口難開，豈稱明公唱和才。多病正憐拈筆懶，相思還喜送詩來。讀臨危坐拋青史，吟遶幽庭躡綠苔。欲琢一聯聊報謝，志疏詞拙自先咍。
至啟伏以摇落九秋正憐殘菊淒清四韻忽及弊廬僕射相公閒世宏才九流奧主動則代天而理啟迪謨猷靜則味道之腴吟詠情性當休幹之多暇徵騷楚以自娛因臨菊酒之觴猥念芸香之客顧惟蒙鄙曷稱奬私苟慙屬和之非寧表感知之甚輒資一笑用寫寸心 李至 
曉趨蓬閣暮還家，坐覽圖書見海涯。釣有舊谿猶懶說，詩無新律豈堪誇。凉風吹葉沿階厚，積雨生苔逐徑斜。知宴龍山無暇去，寂寥空遶滿籬花。
奉和獨賞牡丹 李至 
遶臺依榭一叢叢，紫映黄苞白映紅。爛漫只因前夜雨，馨香無奈此時風。暖融春色交相妬，繁曬晴陽艷欲烘。應恨官高少同賞，罇前不得召鄰翁。
殘春有感  其一 李至 
陰陰垂柳轉黄鸝，腸斷殘春欲去時。白雪亂堆飛絮地，紅鬚半在落花枝。園林向晚深藏郭，野水新晴入池。最是牡丹堪痛惜，風吹雨打漸離枝。
殘春有感  其二 李至 
年年九十日春風，風雨多端復在中。一盞更還辜我綠，亂花知是爲誰細。樹頭啼鳥疑相勸，窗下吟生似不通。可惜芳晨莫虛過，眼前便作白頭翁。
喜雨 李至 
沈煙漠漠晦平皋，盡日空濛阻出遨。窗打紙聲聞紅點，檻飄花影見凝膏。依稀恨曲添鳴溜，悵望啼粧在小桃。何假錦障泥看麥，門前芳草綠於袍。
至啟至比嬰風熱殆過浹旬近方稍康未果上謁輒呈短什聊抒下情 李至 
漸老筋骸百事慵，退朝無復接鵷鴻。數枝筠粉幽窗外，一炷檀煙靜室中。冷滴夢魂桐葉雨，香吹籬落菊花風。自慙不及車夫子，時向東山謁謝公。
寄獻僕射相公 李至 
病無憀頼負重陽，虛過東籬爛漫黄。把酒不成陶令醉，脫巾空羨孟嘉狂。鴻聲歷歷高橫漢，雲影離離薄護霜。珍重風流賢相國，此時閑卧奏清商。
至伏以時雪普霑天顔兌悅特就圖書之府廣延儒墨之流頒內庫之醇醪給大官之珍膳空慙醉飽莫報休明僕射相公與我義高緣情才大遽枉風騷之作過爲庸鄙之榮輒扣凡音仰依來韻敢冀聊窺之幸止爲笑之資 李至 
盡日霏霏灑禁闈，蓬山高會各增輝。數行御札鸞凰舞，一幅天歌錦繡飛。席上共驚飄粉絮，筆頭爭看落珠璣。蘭臺老監雖多病，爲感君恩亦醉歸。
早春寄獻僕射相公 李至 
城中塵坌林亭遠，知得春風何日來。城外地寬松石好，乞聞春色過年迴。竹枝宜靜應分洗，果樹嫌繁更擘栽。借問曹樽殘幾許，且須留取待花開。
僕射相公以鶴算漸高鴻恩未答形於章句冠彼詩流蒙見寄之榮感愛忘之甚誠知寡和豈敢無言亦以鄙懷伸於拙筆庶垂一覽聊用發咍 李至 
久病心情只自寬，茫茫世事有多般。一窗青史真堪愛，滿馬紅塵未必懽。覓句靜拈雞距筆，納凉閑戴鹿胎冠。唯慙報主無絲髮，欲話歸山啟口難。
伏奉佳句猥寄鄙夫輒寫丹誠仰依高韻 李至 
獨慙師長念遺簪，長感知心在寸心。要路未離扶遣進，閑曹因病放教吟。風鵬雖遠丹霄勢，月兔猶依綠桂陰。從此期公惜高鑒，休將白雪換巴音。
至啟伏蒙僕射相公獨垂青眼忽枉朱輪仍貽郢客之詠歌過爲無鹽之刻畫有何才取都是愛忘若慙拙思之如抽豈表善言之必應輒次來韻却獻一章 李至 
蓬丘官況復何如，養拙資吟久病餘。印簏罕開無案牘，閤門常鎖有圖書。山中舊隠閑多憶，世上浮生老更疏。何幸明公偏顧我，馬蹄出便到貧居。
再獻一章聊歌盛美亦次前韻庶達下情蓋採羣情非獨諛說 李至 
搢紳公論比何如，萬物熙熙燮理餘。罷相暫遊端揆地，退朝閑讀聖人書。荀公道在馨香遠，謝傳情高世俗疏。聞說吹塵還入夢，東山爭得久安居。
春色漸濃物華相惱又依前韻更得惡詩既導鄙懷且嘲芳景自猶竊哂何況明公敢望臺慈勿尤塵瀆爲幸  其一 李至 
感恩言發即漣如，鶴已乘軒十載餘。抱病尚通金闕籍，避榮猶掌玉皇書。目難看字垂垂暗，髮不勝簪漸漸疏。安得安邊一長策，少酬明主定狼居。
春色漸濃物華相惱又依前韻更得惡詩既導鄙懷且嘲芳景自猶竊哂何況明公敢望臺慈勿尤塵瀆爲幸  其二 李至 
春色融怡畫不如，落花狼籍曉風餘。流鶑爲爾難忘酒，遲日教儂又廢書。芳草芊芊行欲徧，垂楊嫋嫋折來疏。到頭別卜連園地，悔學齊嬰近市居。
再獻五章奉資一笑  其一 李至 
福德才名盡不如，三朝榮貴四旬餘。花前尚飲連觥酒，燈下猶看細字書。黄閤暫拋金印重，青銅閑照雪髯疏。蒼生共指中臺位，除是明公更合居。
再獻五章奉資一笑  其二 李至 
勞公相比作相如，才即無餘幸有餘。但願徧觀蓬閣史，何曾歸著茂陵書。已慙諭蜀詞章劣，仍恨遊梁價望疏。惟愛一琴猶頗似，卓文君又恥同居。
再獻五章奉資一笑  其三 李至 
逢春春半合何如，火急謀懽二月餘。且向花間行載酒，誰能窗下卧看書。追攀每恨朱門遠，鄙恡仍憐玉柄疏。他日相尋預相報，芳時多不在蓬居。
再獻五章奉資一笑  其四 李至 
而今祕閣古難如，何啻梁元十萬餘。無本盡從三館借，有籤重遣八分書。芸香欲辟魚心蠹，汗簡猶嫌吏手疏。號作蓬山應不錯，祇緣清浄似仙居。
再獻五章奉資一笑  其五 李至 
小院荒凉亦自如，纔盈五畝又無餘。檻中脩竹依時種，壁上斜行信手書。雨打杏花將爛漫，風吹楊柳漸扶疏。誠知濁酒非公飲，頻爲芳辰過陋居。
昨日奉謁還家馬上偶成長句亦次前韻用述鄙懷 李至 
澄波橋遠馬班如，往復依稀十里餘。春色遶園千樹柳，清風吹面一堂書。已降詩迸驪珠逸，更羨談揮麈尾疏。定許貧家卜鄰否，欲收殘俸便尋居。
小子祇自夜來風氣又作腫連頤頷熱發心脾無以豁其煩襟徒自樂於酣詠旋書在紙不覺成篇又獲五章皆依前韻達誠而已何足爲詩而惜經苦心忍作棄物入門遽絕既緣知己之獲伸束手終降尚以疲兵而再戰三思無取一笑有餘昔漢室大將軍有長揖之客今我朝大丞相有屬和之生皆一時之美也不亦可乎  其一 李至 
四海而今幸晏如，近經周漢亂亡餘。廣抄青史藏新閣，多著黄金訪舊書。歲月漸驚容鬢改，膏粱仍恨齒牙疏。待公朝暮重調鼎，乞取蓬丘到老居。
小子祇自夜來風氣又作腫連頤頷熱發心脾無以豁其煩襟徒自樂於酣詠旋書在紙不覺成篇又獲五章皆依前韻達誠而已何足爲詩而惜經苦心忍作棄物入門遽絕既緣知己之獲伸束手終降尚以疲兵而再戰三思無取一笑有餘昔漢室大將軍有長揖之客今我朝大丞相有屬和之生皆一時之美也不亦可乎  其二 李至 
自憐何幸少人如，不幸如人亦有餘。賤日身安長欠學，榮時眼病却多書。含毫終是冥搜拙，展卷仍慙博覽疏。最抱平生一般恨，累茵獨享若爲居。
小子祇自夜來風氣又作腫連頤頷熱發心脾無以豁其煩襟徒自樂於酣詠旋書在紙不覺成篇又獲五章皆依前韻達誠而已何足爲詩而惜經苦心忍作棄物入門遽絕既緣知己之獲伸束手終降尚以疲兵而再戰三思無取一笑有餘昔漢室大將軍有長揖之客今我朝大丞相有屬和之生皆一時之美也不亦可乎  其三 李至 
夏口曾遊意豁如，看山尋水二年餘。頭陀碑字殘須補，崔顥詩牌暗又書。鸚鵡洲中芳草徧，鷺鸞亭畔野煙疏。可憐陶侃當時柳，猶有孫枝遶舊居。
小子祇自夜來風氣又作腫連頤頷熱發心脾無以豁其煩襟徒自樂於酣詠旋書在紙不覺成篇又獲五章皆依前韻達誠而已何足爲詩而惜經苦心忍作棄物入門遽絕既緣知己之獲伸束手終降尚以疲兵而再戰三思無取一笑有餘昔漢室大將軍有長揖之客今我朝大丞相有屬和之生皆一時之美也不亦可乎  其四 李至 
此心未足便何如，官職於君不啻餘。輦下十年前進士，省中四品次尚書。曾陪國相裨時少，亦掌王言屬思疏。終乞分司洛陽去，就泉依竹水南居。
小子祇自夜來風氣又作腫連頤頷熱發心脾無以豁其煩襟徒自樂於酣詠旋書在紙不覺成篇又獲五章皆依前韻達誠而已何足爲詩而惜經苦心忍作棄物入門遽絕既緣知己之獲伸束手終降尚以疲兵而再戰三思無取一笑有餘昔漢室大將軍有長揖之客今我朝大丞相有屬和之生皆一時之美也不亦可乎  其五 李至 
忽厭菱花太皎如，黳髯新白十莖餘。主恩空在丹心感，動籍終無一字書。出塞鼓旗猶轉戰，近胡桑柘頗稀疏。何因別奮陳湯策，北逐天驕瀚海居。
昨晚又捧五章盡含六義意轉新而韻皆緊才益贍而調彌高始知元白之前賢虛擅車斜之美譽夜來遶徧林樹搜窮肺肝雖巧拙以不侔亦謳吟而自得又依前韻各罄乃懷所貴夫伏老之身心亦岡避不量力之譏誚自茲解甲且議休兵向非起予何以爲樂大雅君子無或見咍 一 李至 
無營無欲自如如，寂靜空齋晝寢餘。渴飲三盃市沽酒，閑看一卷道家書。奔趨勢利心元薄，接奉交朋老漸疏。終指嵩峰待歸去，白雲深處卜巖居。
昨晚又捧五章盡含六義意轉新而韻皆緊才益贍而調彌高始知元白之前賢虛擅車斜之美譽夜來遶徧林樹搜窮肺肝雖巧拙以不侔亦謳吟而自得又依前韻各罄乃懷所貴夫伏老之身心亦岡避不量力之譏誚自茲解甲且議休兵向非起予何以爲樂大雅君子無或見咍 二 李至 
吾宗偉量固難如，萬頃澄波更有餘。吟徧人寰四時景，讀窮仙館百王書。青山綠水牽情切，要路權門著意疏。只恐愛閑閑未得，華居須作相君居。
昨晚又捧五章盡含六義意轉新而韻皆緊才益贍而調彌高始知元白之前賢虛擅車斜之美譽夜來遶徧林樹搜窮肺肝雖巧拙以不侔亦謳吟而自得又依前韻各罄乃懷所貴夫伏老之身心亦岡避不量力之譏誚自茲解甲且議休兵向非起予何以爲樂大雅君子無或見咍 三 李至 
甲第新修盡不如，徧栽花卉地無餘。囊中耻貯千金寶，架上惟藏四部書。一炷白檀煙細細，百竿脩竹影疏疏。終須副却蒼生望，別築沙堤到盛居。
昨晚又捧五章盡含六義意轉新而韻皆緊才益贍而調彌高始知元白之前賢虛擅車斜之美譽夜來遶徧林樹搜窮肺肝雖巧拙以不侔亦謳吟而自得又依前韻各罄乃懷所貴夫伏老之身心亦岡避不量力之譏誚自茲解甲且議休兵向非起予何以爲樂大雅君子無或見咍 四 李至 
老去襟懷强坦如，故園迢遞戰爭餘。休思已往曾經事，但訪從來未見書。止水寸心常淡靜，亂蓬雙鬢任蕭疏。會當懸却車輿後，少室山前別卜居。
昨晚又捧五章盡含六義意轉新而韻皆緊才益贍而調彌高始知元白之前賢虛擅車斜之美譽夜來遶徧林樹搜窮肺肝雖巧拙以不侔亦謳吟而自得又依前韻各罄乃懷所貴夫伏老之身心亦岡避不量力之譏誚自茲解甲且議休兵向非起予何以爲樂大雅君子無或見咍 五 李至 
自念平生誰得如，一家衣食喜盈餘。新開北戶都緣竹，特搆南堂只爲書。已歎病來懽笑減，那堪老去往還疏。謝他蓬島神仙客，時下三清訪陋居。
尚欠四章別成十首强抽拙思更續殘篇篇既一而意重氣已衰而詞困願容銜璧自此投戈仰瀆台慈不勝慙懼  其一 李至 
潘園謝墅想難如，永日風暄宿雨餘。啼鳥有情疑勸。
尚欠四章別成十首强抽拙思更續殘篇篇既一而意重氣已衰而詞困願容銜璧自此投戈仰瀆台慈不勝慙懼  其二 李至 
喜見春。
尚欠四章別成十首强抽拙思更續殘篇篇既一而意重氣已衰而詞困願容銜璧自此投戈仰瀆台慈不勝慙懼  其三 李至 
池館漸佳天漸暖，一遊應許奉平津。
奉和對雨閑吟之什 李至 
南風吹雨驟還收，五月簾櫳却似秋。陌上莫嫌行未得，田中應待足方休。人垂折角衝寒點，馬浸障泥過漫流。遥羨文昌新右相，醉吟時伏一金甌。
僕射相公以望重位高識分知足因書台抱遽成雅章清苦振瓊爛如裁錦猥蒙寵示實動榮觀輒述鄙懷仰依高韻 李至 
霜毛種種已難簪，聖代歸田又未甘。今日忝塵何啻足，昔年貧賤盡曾諳。圖書府裏閑堪愛，騷雅門中樂自躭。唯恨病來春枉過，花前辜負舊醺酣。
至啟三伏之中若熱尤甚連假之內度日且長忽辱佳篇若諧高會雖勉爲賡載而未盡所懷輒更放於擊轅庶重陳於摇旆亦既燕居之際聊爲大噱之資 李至 
夷門山北是朱門，長有丹心感舊恩。魏勃更乖持故箒，曹參猶憶舊芳樽。梧桐影裏蟬聲急，菡萏香中雨氣昏。應得新詩又盈笥，使來多說在西園。
至性靈迂僻學術空虛幸逢好古之君獲在藏書之府惟無功而祿重招髦彥之譏而多病所縈實喜優閑之任居常事簡得以狂吟因成惡詩十章以蓬閣多餘暇冠其篇而爲之目亦樂天何處難忘酒之類也塵黷英鑒幸賜一覽下情不任兢灼之至  其一 李至 
蓬閣多餘暇，年來又一年。所臨雖少事，非據亦坊賢。品藻殊無取，文章粗有緣。聖君應念此，不使掌東銓。
至性靈迂僻學術空虛幸逢好古之君獲在藏書之府惟無功而祿重招髦彥之譏而多病所縈實喜優閑之任居常事簡得以狂吟因成惡詩十章以蓬閣多餘暇冠其篇而爲之目亦樂天何處難忘酒之類也塵黷英鑒幸賜一覽下情不任兢灼之至  其二 李至 
蓬閣多餘暇，情孤與世違。老嫌知道晚，閑覺近名非。禍福隨操履，窮通在隠微。所親應笑我，終日掩柴扉。
至性靈迂僻學術空虛幸逢好古之君獲在藏書之府惟無功而祿重招髦彥之譏而多病所縈實喜優閑之任居常事簡得以狂吟因成惡詩十章以蓬閣多餘暇冠其篇而爲之目亦樂天何處難忘酒之類也塵黷英鑒幸賜一覽下情不任兢灼之至  其三 李至 
蓬閣多餘暇，君恩豈易酬。病猶豐祿賜，閑勝在林丘。風月僧留宿，松筠鶴共遊。素餐終不穩，却擬訪漁舟。
至性靈迂僻學術空虛幸逢好古之君獲在藏書之府惟無功而祿重招髦彥之譏而多病所縈實喜優閑之任居常事簡得以狂吟因成惡詩十章以蓬閣多餘暇冠其篇而爲之目亦樂天何處難忘酒之類也塵黷英鑒幸賜一覽下情不任兢灼之至  其四 李至 
蓬閣多餘暇，優游味可知。宴酣階擁雪，坐久硯生澌。遇話聞新事，因閑檢舊詩。已成疏懶性，親友莫相嗤。
至性靈迂僻學術空虛幸逢好古之君獲在藏書之府惟無功而祿重招髦彥之譏而多病所縈實喜優閑之任居常事簡得以狂吟因成惡詩十章以蓬閣多餘暇冠其篇而爲之目亦樂天何處難忘酒之類也塵黷英鑒幸賜一覽下情不任兢灼之至  其五 李至 
蓬閣多餘暇，捫心或暗思。學應無足日，髮自有衰時。庶事曾經目，浮榮病切肌。何當卧雲嶺，方寸貯希夷。
至性靈迂僻學術空虛幸逢好古之君獲在藏書之府惟無功而祿重招髦彥之譏而多病所縈實喜優閑之任居常事簡得以狂吟因成惡詩十章以蓬閣多餘暇冠其篇而爲之目亦樂天何處難忘酒之類也塵黷英鑒幸賜一覽下情不任兢灼之至  其六 李至 
蓬閣多餘暇，羣編得縱觀。書精新篆籀，畫古舊衣冠。故事南朝遠，胡風北史寒。不披三兩卷，永日度應難。
至性靈迂僻學術空虛幸逢好古之君獲在藏書之府惟無功而祿重招髦彥之譏而多病所縈實喜優閑之任居常事簡得以狂吟因成惡詩十章以蓬閣多餘暇冠其篇而爲之目亦樂天何處難忘酒之類也塵黷英鑒幸賜一覽下情不任兢灼之至  其七 李至 
蓬閣多餘暇，簪纓不我拘。杖遊僧舍數，馬過相門疏。竹簡藏蝌蚪，芸香避蠹魚。已將成四部，猶乞補殘書。
至性靈迂僻學術空虛幸逢好古之君獲在藏書之府惟無功而祿重招髦彥之譏而多病所縈實喜優閑之任居常事簡得以狂吟因成惡詩十章以蓬閣多餘暇冠其篇而爲之目亦樂天何處難忘酒之類也塵黷英鑒幸賜一覽下情不任兢灼之至  其八 李至 
蓬閣多餘暇，天寒懶出門。宴眠書幌靜，夜話地爐溫。甌觸烹茶鼎，瓢浮著酒盆。翻同未應舉，嵩洛住山村。
至性靈迂僻學術空虛幸逢好古之君獲在藏書之府惟無功而祿重招髦彥之譏而多病所縈實喜優閑之任居常事簡得以狂吟因成惡詩十章以蓬閣多餘暇冠其篇而爲之目亦樂天何處難忘酒之類也塵黷英鑒幸賜一覽下情不任兢灼之至  其九 李至 
蓬閣多餘暇，幽軒好養蒙。圖書閑案幾，水墨故屏風。雪壓枯松折，莎藏怪石空。退朝無一事，盡日鳥聲中。
至性靈迂僻學術空虛幸逢好古之君獲在藏書之府惟無功而祿重招髦彥之譏而多病所縈實喜優閑之任居常事簡得以狂吟因成惡詩十章以蓬閣多餘暇冠其篇而爲之目亦樂天何處難忘酒之類也塵黷英鑒幸賜一覽下情不任兢灼之至  其一○ 李至 
蓬閣多餘暇，時遊近郭園。畦蔬新雨嫩，野菊未霜繁。牛放殘陽草，人耕斷燒原。暮歸城闕遠，鐘鼓已喧喧。
至啟至學慙半古才不逮人雖酷好風騷而不成文字一聯一詠或偶得於斐然于再于三距可投於作者然而業已思慮忍所弃捐幸冀矜其不能且念伸於知己而又以吾家何所有冠茲五章非敢望於一觀庶更資於一噱瀆則不告其能逭乎  其一 李至 
吾家何所有，景物自憐清。架上書千卷，庭中竹數莖。紙窗明雪勢，茶鼎雜松聲。多謝南宮長，裁詩慰野情。
至啟至學慙半古才不逮人雖酷好風騷而不成文字一聯一詠或偶得於斐然于再于三距可投於作者然而業已思慮忍所弃捐幸冀矜其不能且念伸於知己而又以吾家何所有冠茲五章非敢望於一觀庶更資於一噱瀆則不告其能逭乎  其二 李至 
吾家何所有，非富亦非貧。逐月官供俸，隨時自奉身。積薪長滿屋，脫粟亦盈囷。信美無他慮，其如竊祿人。
至啟至學慙半古才不逮人雖酷好風騷而不成文字一聯一詠或偶得於斐然于再于三距可投於作者然而業已思慮忍所弃捐幸冀矜其不能且念伸於知己而又以吾家何所有冠茲五章非敢望於一觀庶更資於一噱瀆則不告其能逭乎  其三 李至 
吾家何所有，冬月勝袁安。紙帳可床暖，地爐容客寬。樹頭風勢大，窗外雪聲乾。却念無衣者，何當度此寒。
至啟至學慙半古才不逮人雖酷好風騷而不成文字一聯一詠或偶得於斐然于再于三距可投於作者然而業已思慮忍所弃捐幸冀矜其不能且念伸於知己而又以吾家何所有冠茲五章非敢望於一觀庶更資於一噱瀆則不告其能逭乎  其四 李至 
吾家何所有，滿地是蒼苔。短褐朝迴著，閑門客到開。黄精充果實，白薤助羹杯。澹薄長娛此，交親莫見咍。
至啟至學慙半古才不逮人雖酷好風騷而不成文字一聯一詠或偶得於斐然于再于三距可投於作者然而業已思慮忍所弃捐幸冀矜其不能且念伸於知己而又以吾家何所有冠茲五章非敢望於一觀庶更資於一噱瀆則不告其能逭乎  其五 李至 
吾家何所有，別墅在城南。寒木葉如柿，春溝水似□。樹深鳴乳犢，室暗養新蠶。溫飫每來此，主人無限慚。
至啟休沐之中靜專一室病不復飲無以慰懷性且寡合若何爲樂但窗閒弄筆信意亂書無所從意無所得自如而已豈曰詩乎不覺又成五章章之首句皆云朱門多好景蓋紀田第園林之勝美明公游豫之適昔張處士獻牛奇章詩尤鱠炙人口其警句有带盤紅鼴鼠袍砑紫犀牛之盛然而清議者不以爲累公之德何哉賦閑讌而歌富貴也小子是作焉敢望回然亦駑駘之希驥爾  其一 李至 
朱門多好景，清共佛鄰牆。風遞何僧磬，煙聞那院香。水聲流靜夜，塔影卧斜陽。秖是宮城遠，趨朝較數坊。
至啟休沐之中靜專一室病不復飲無以慰懷性且寡合若何爲樂但窗閒弄筆信意亂書無所從意無所得自如而已豈曰詩乎不覺又成五章章之首句皆云朱門多好景蓋紀田第園林之勝美明公游豫之適昔張處士獻牛奇章詩尤鱠炙人口其警句有带盤紅鼴鼠袍砑紫犀牛之盛然而清議者不以爲累公之德何哉賦閑讌而歌富貴也小子是作焉敢望回然亦駑駘之希驥爾  其二 李至 
朱門好景多，全宅在園林。席上攀紅艷，階前蹋綠陰。牡丹疑國色，孔雀是家禽。珍重主人意，開樽日易沈。
至啟休沐之中靜專一室病不復飲無以慰懷性且寡合若何爲樂但窗閒弄筆信意亂書無所從意無所得自如而已豈曰詩乎不覺又成五章章之首句皆云朱門多好景蓋紀田第園林之勝美明公游豫之適昔張處士獻牛奇章詩尤鱠炙人口其警句有带盤紅鼴鼠袍砑紫犀牛之盛然而清議者不以爲累公之德何哉賦閑讌而歌富貴也小子是作焉敢望回然亦駑駘之希驥爾  其三 李至 
朱門好景多，五月亦清凉。地勝長膏潤，泉甘劇蔗漿。樹深無日到，逕僻有莎荒。但恐裴腫令，虛誇綠野堂。
至啟休沐之中靜專一室病不復飲無以慰懷性且寡合若何爲樂但窗閒弄筆信意亂書無所從意無所得自如而已豈曰詩乎不覺又成五章章之首句皆云朱門多好景蓋紀田第園林之勝美明公游豫之適昔張處士獻牛奇章詩尤鱠炙人口其警句有带盤紅鼴鼠袍砑紫犀牛之盛然而清議者不以爲累公之德何哉賦閑讌而歌富貴也小子是作焉敢望回然亦駑駘之希驥爾  其四 李至 
朱門好景多，況復九秋中。積雨凉生簟，凝霜夜著桐。槐陰堆敗葉，菊蘂被幽叢。閑對籃輿客，翛然此興同。
至啟休沐之中靜專一室病不復飲無以慰懷性且寡合若何爲樂但窗閒弄筆信意亂書無所從意無所得自如而已豈曰詩乎不覺又成五章章之首句皆云朱門多好景蓋紀田第園林之勝美明公游豫之適昔張處士獻牛奇章詩尤鱠炙人口其警句有带盤紅鼴鼠袍砑紫犀牛之盛然而清議者不以爲累公之德何哉賦閑讌而歌富貴也小子是作焉敢望回然亦駑駘之希驥爾  其五 李至 
朱門好景多，寒月動情憀。爐炭蹲紅獸，裘花鬭紫貂。管弦多盞困，風雪玉銜驕。誰似天人福，皆從積善招。
庭中千葉玫瑰今春盛發爛然可愛因賦一章寄上僕射相公 李至 
小檻鎖玫瑰，羣芳次第催。刺多疑有妬，艷絕却無媒。露灑啼粧在，風牽舞態迴。層苞不暇吐，數日未能開。爛勝燕脂顆，殷於烈焰堆。濃將丹筆染，碎把絳綃裁。漠漠香如芷，青于葉似苔。夭難勝暖日，靜不惹纖埃。遠對褰書幌，傍觀置酒盃。朵稀心暗記，根淺手親培。雉控眠偷摘，僧逢醉覓栽。盡嘲終彷彿，擬折又徘徊。麗奪傾城色，吟歸間世才。多情百花主，聞必有詩來。
至啟伏蒙寵惠寶相花數朵爛然可觀發鈿合之中纔驚絕艷睹彩牋之上又辱佳篇感歎既盈詠歌斯作輒依高韻拜獻拙詩一首 李至 
萬里移來種，成都到上都。貴人猶乍有，貧舍固然無。掩斂難勝艷，鮮妍欲奪朱。此花輕折贈，可表受知殊。
節假之中風氣又作僅將伏枕固難登門更獻五章代伸一謁疲兵再戰已取敗於空弮下客請行尚費詞於露穎徒堪大噱豈足徧酬雖投刃皆虛岡睹全牛之狀然援毫而就亦勞倚馬之才但冀覽之斯爲幸矣  其一 李至 
出門何所適，馬亦認余情。轉曲纔東去，嘶風便北行。樹高牆外見，犬熟道邊迎。可處多相對，南軒景最清。
節假之中風氣又作僅將伏枕固難登門更獻五章代伸一謁疲兵再戰已取敗於空弮下客請行尚費詞於露穎徒堪大噱豈足徧酬雖投刃皆虛岡睹全牛之狀然援毫而就亦勞倚馬之才但冀覽之斯爲幸矣  其二 李至 
出門何所適，祕閣倚宮牆。風遞禁中樂，日聞天外香。移屏畫鶴立，開帙蠹魚藏。不覺新詩債，朝來又一箱。
節假之中風氣又作僅將伏枕固難登門更獻五章代伸一謁疲兵再戰已取敗於空弮下客請行尚費詞於露穎徒堪大噱豈足徧酬雖投刃皆虛岡睹全牛之狀然援毫而就亦勞倚馬之才但冀覽之斯爲幸矣  其三 李至 
出門何所適，他處跡皆疏。不是陪端揆，多應訪老徐。文章今大手，道德古名儒。何必逢荀令，馨香自有餘。
節假之中風氣又作僅將伏枕固難登門更獻五章代伸一謁疲兵再戰已取敗於空弮下客請行尚費詞於露穎徒堪大噱豈足徧酬雖投刃皆虛岡睹全牛之狀然援毫而就亦勞倚馬之才但冀覽之斯爲幸矣  其四 李至 
出門何所適，遇興即留連。野寺微茫雪，漁家冷淡煙。地爐寒擁坐，癭枕醉欹眠。帝顧應相笑，吾心自泰然。
節假之中風氣又作僅將伏枕固難登門更獻五章代伸一謁疲兵再戰已取敗於空弮下客請行尚費詞於露穎徒堪大噱豈足徧酬雖投刃皆虛岡睹全牛之狀然援毫而就亦勞倚馬之才但冀覽之斯爲幸矣  其五 李至 
出門何所適，門外雪如花。不是居蘭省，應須在酒家。爐灰香爆栗，庭葉碎烹茶。欲訪山陰戴，孤舟去路賒。
奉和對海紅花見寄之什 李至 
春風仙杏枝，條忽吹成果。墓雨牡丹苞，凄凉飄去我。獨有海紅花，一叢千萬朵。深似猩血染，香於麝臍破。繁壓玉欄霞，紅燒翠鬟火。俗呼錦被堆，又有何不可。僕射多才情，新停濟川舸。閑遶復相思，醉袖花邊嚲。吟成數十字，安安明珠顆。魚目輒還公，莫笑輕酬麽。
那日獲詣芳園竊見新栽叢竹蕭然可愛不能無詩輒獻五章望垂台顧  其一 李至 
園中比比是花欄，史欠修篁十數竿。時見此君憐淅瀝，春來何處得檀欒。黄初換葉應深惜，綠未成陰已好看。看取北窗風更冷，不須炎月用冰盤。
那日獲詣芳園竊見新栽叢竹蕭然可愛不能無詩輒獻五章望垂台顧  其二 李至 
子猷曾有風流語，一日不能無此君。相國近添蕭灑興，數莖應怪乍離羣。寬圍朱檻朱猶濕，密占青苔青自分。若見仙翁莫輕許，携將飛入葛陂雲。
那日獲詣芳園竊見新栽叢竹蕭然可愛不能無詩輒獻五章望垂台顧  其三 李至 
疏籬簇簇湘江畔，翠美森森淇水邊。爭似移歸深院裏，真同畫向後堂前。粉筠應惜裁龍笛，霜鍤還驚斷馬鞭。不是多情誰解愛，手栽吟遶溉新泉。
那日獲詣芳園竊見新栽叢竹蕭然可愛不能無詩輒獻五章望垂台顧  其四 李至 
節節皆勻葉葉疏，相門翻似子猷居。狂根或带移時土，紅草應勞種後鋤。醒酒韻寒初愜意，出牆梢健已凌虛。不須更用他泉溉，霖雨纔收必有餘。